Bahasa Jiwa Negara : Krisis Identiti Bahasa Dalam Masyarakat Malaysia

Satu persoalan yang selalu bermain di minda penulis apabila memandu di sekitar ibu kota adalah kandungan papan-papan tanda yang dipasang di sekitar jalan. Ada kalanya langsung tidak mampu difahami oleh penulis ekoran penggunaan bahasa Mandarin sepenuhnya.

Tidak kiralah iklan tanah perkuburan bagi orang Cina, konsert artis Taiwan atau Hong Kong atau sekadar iklan penjualan hartanah, dapat dilihat agak banyak iklan yang langsung tidak memaparkan penggunaan bahasa Melayu, bahasa kebangsaan kita.

Kenapa perkara seperti ini boleh dibiarkan berlaku sedangkan ternyata di dalam perlembagaan negara kita, sangat jelas kita hanya mempunyai satu jenis bahasa kebangsaan sahaja - iaitu bahasa Melayu yang patut menjadi bahasa pengantar kita semua?

Penulis sempat merasai zaman persekolahan di mana masih mudah untuk melihat percampuran budaya di antara kaum semasa di dalam bilik darjah. Seingat penulis, pasti akan ada sekurang-kurangnya 8 ke 10 orang pelajar Cina di dalam kelas, baik lelaki dan perempuan yang belajar bersama bercampur dengan pelajar Melayu serta pelajar India yang selalunya tidak ramai.

Seingat penulis juga di sekolah-sekolah kebangsaan kawasan bandar, guru-guru bukan Melayu kerap memainkan peranan besar dalam sistem sekolah kebangsaan. Khasnya sekolah rendah di mana pemupukan semangat harmoni dan kerjasama patut diutamakan lebih awal.

Agak sukar untuk mengerti ke arah apa kita sebenarnya sebagai sebuah negara ketika ini.

Walaupun pendapat kita kerap kali memperkatakan 'dasar pecah dan perintah' yang diamalkan British semasa zaman pemerintahan mereka dahulu dalam nada negatif, ada ketikanya dapat dilihat kita sendiri sebenarnya lebih gemar mengamalkan dasar sama dalam sistem masyarakat kita.

Sekiranya kita rajin mengikuti perbincangan dalam wacana seperti forum ataupun perbincangan tidak rasmi dalam media sosial, banyak pihak saling salah menyalahkan antara satu sama lain ketika membincangkan masalah segregasi kaum di Malaysia ini.

Orang Melayu menyalahkan bukan Melayu yang mahu terus berpegang pada tradisi dan adat lama sehingga menyukarkan asimilasi, sementara orang bukan Melayu pula menyalahkan orang Melayu kerana terlalu mendesak mahu menjadikan orang bukan Melayu menurut tradisi orang Melayu.

Salah satu dakwaan paling kerap dihamburkan golongan bukan Melayu adalah berkenaan dasar-dasar kerajaan yang mengutamakan individu Melayu, sehingga meletakkan orang bukan Melayu seperti golongan kelas kedua.

Dasar Ekonomi Baru, sistem kuota, bantuan-bantuan kerajaan yang bersentrikkan orang Melayu dan Bumiputera dikatakan mencipta jurang yang jauh lebih besar di antara orang Melayu dengan orang bukan Melayu, seterusnya memperkuatkan lagi semangat kita bukan untuk bersatu - tetapi untuk sama-sama menuntut hak masing-masing.

Tidak ramai yang mahu melihat kembali prinsip asas negara kita terlebih dahulu sebelum kita mula berbincang perkara-perkara lain. Adakah tanggungjawab kita sebagai seorang warganegara khususnya dalam penguasaan bahasa sudah dipenuhi?

Apakah faktor yang menjadi penghalang kita menguasai bahasa kebangsaan dan menggunakannya di seluruh negara?

Penulis tidak tahu kenapa segelintir orang bukan Melayu, dilihat tidak mahu berusaha menyokong salah satu asas pembentukan negara kita iaitu bahasa Melayu.

Amat jelas sekali perkara ini berlaku di merata-rata tempat. Mengambil contoh penggunaan bahasa dalam papan papan tanda yang memaparkan konsert artis Taiwan - penulis akui iklan tersebut memang mensasarkan golongan tertentu sahaja. Bagaimanapun, penggunaan bahasa Melayu masih perlu dipaparkan bukan?

Bagi orang muda, penulis akui mereka rugi kerana tidak dapat melalui zaman ketika orang Malaysia tidak canggung menjadikan idola-idola bola sepak bukan Melayu seperti Lim Teong Kim, Yap Wai Loon, Lee Kin Hong, K. Sanbagamaran, K. Rajan atau 'spiderman Selangor' mendiang R. Arumugam, sebagai ikutan serta sandaran yang merentasi etnik dan bangsa.

Tidak dapat dipastikan penulis sejak bila pudarnya budaya ini di kalangan rakyat Malaysia. Apa yang lebih menyedihkan, satu masa dulu nama-nama ini menjadi ikutan bukan sahaja kerana kemahiran mereka tetapi mereka mampu berkomunikasi menggunakan bahasa Melayu dengan sangat baik.

Penulis berpendapat salah satu sebab utama bahasa serta pendidikan tidak lagi mampu menyatukan kita semua adalah kerana pengaruh media yang kita hadam setiap hari, tak kiralah melalui akses internet ataupun saluran stesen televisyen berbayar.

Sedar tak sedar - pakej saluran televisyen berbayar di negara kita turut sama mengamalkan pakej saluran berdasarkan kaum dengan setiap kaum diberikan intipati saluran yang cukup ketara berbeza daripada segi bahasa dan juga kandungannya.

Bukan setakat bahasa, sumber kandungan-kandungan itu juga jelas berbeza asal geografinya dengan pakej untuk bangsa Melayu datang daripada Malaysia atau Indonesia, pakej memfokuskan pelanggan Cina majoritinya datang dari Hong Kong, Taiwan dan China sementara bagi pakej India pula datang daripada negara India sendiri yang terbahagi kepada rancangan Tamil atau Hindi.

Sudahlah bahasa yang digunakan berbeza-beza, penerapan budaya dalam rancangan-rancangan yang dijual nyata akan membentuk pandangan tentang adat budaya yang berlainan cara, sehinggakan sukar untuk mewujudkan keinginan untuk berasimiliasi sesama kita.

Usaha untuk mewujudkan perkongsian elemen-elemen seperti budaya dan pendidikan sudah pasti akan semakin berjauhan sehinggakan kita mempunyai ideologi pemikiran yang berbeza-beza tanpa ada satu titik tengah sebagai pegangan identiti bersama warganegara Malaysia.

Sebagai jalan tengah, ramai mengangkat bahasa Inggeris dan budaya Inggeris sebagai satu penyelesaian atau solusi dalam menyatupadukan masyarakat yang nampak lebih gemar mengamalkan segregasi sesama sendiri. Apa saja yang dihasilkan oleh barat dilhat mampu menyatupadukan kita di pawagam, di kedai mamak menyokong pasukan kesukaan kita.

Pada pendapat penulis, kesan kedatangan penjajah yang menjajah kita sekian lama sedikit sebanyak menyebabkan minda kita tanpa sedar 'mengagungkan' barat dan meletakkan budaya dan adat mereka yang dipinjamkan pada kita, sebagai budaya bersifat universal yang dipercayai berupaya menyatukan rakyat Malaysia.

Rakyat Malaysia sepatutnya mempunyai kesedaran sendiri tentang usaha memartabatkan kedudukan Bahasa Melayu di negara kita, bukan saja sebagai bahasa kebangsaan malahan sebagai elemen penyatupaduan masyarakat berbilang bangsa, agama, adat dan budaya.

Kita seharusnya peka semua papan tanda di negara kita perlu meletakkan bahasa Melayu sebagai keutamaan, kerana tanpa berkongsi bahasa dalam semua perkara - kita mungkin berkongsi tanah, tetapi kita tidak sama saling mahu duduk serumah.


Fakta Menarik Mengenai Kasut Dr. Martens, Jenama Ikonik UK dan Sinonim Dengan Budaya Skinhead

Dr. Martens merupakan jenama popular dari UK bagi but berkualiti tinggi. Kasut ini juga dikenali oleh penggemarnya dengan pelbagai gelaran seperti Doctor Martens, Doc Martens, DMs ataupun Docs dan biasanya mudah dikenali dengan jaluran bebenang berwarna kuning di sekeliling kasut ini.

Ketika era 90-an dan 20-an, kasut Dr. Martens begitu popular dalam kalangan remaja di Malaysia, terutamanya bagi ahli kumpulan skinhead. Kali ini, pihak Iluminasi ingin berkongsi sedikit sebanyak info mengenai jenama Dr. Martens yang masih mempunyai peminatnya yang tersendiri ini.

Walaupun kasut ini dihasilkan di United Kingdom (UK), mungkin tidak ramai yang tahu bahawa pengasas kasut ini adalah Klaus Martens, seorang doktor yang berasal dari Jerman yang bertugas ketika zaman Perang Dunia Kedua. Ketika sedang bercuti, beliau telah pergi ke kawasan pergununngan Bavarian untuk aktiviti ski.

Malangnya, kaki beliau telah tercedera dan akibatnya beliau berasa tidak selesa untuk memakai kembali but askarnya yang keras itu. Bagi mengatasi masalah ini, beliau telah membuat sedikit perubahan kepada kasutnya agar lebih selesa dengan kakinya yang tercedera itu. Antara perubahan yang dilakukan adalah membuat tapak kasutnya itu dengan tayar yang lebih lembut.

Apabila perang telah tamat, beliau telah mengambil kulit daripada kedai membuat kasut dan mula merekabentuk kasutnya sendiri. Masih menggunakan tayar sebagai tapaknya, kasut ciptaannya itu didakwa lebih lembut dan tahan lama. Beliau mula menjual kasut ciptaannya itu namun jualannya tidak begitu membanggakan.

Segalanya berubah apabila beliau bertemu rakan sepengajiannya di universiti satu ketika dahulu iaitu Herbert Funck di Munich pada tahun 1947. Rakannya itu amat tertarik dengan rekabentuk dan konsep kasut tersebut dan telah bersetuju untuk membangunkan bisnes menjual kasut tersebut.

Pada peringkat awal, kasut Dr. Marten mula mendapat tempat terutamanya dalam kalangan wanita yang berusia 40 tahun dan ke atas.

Antara keunikan utama kasut Dr. Martens adalah jaluran bebenang berwarna kuning di sekeliling kasut. Walau bagaimanapun, jaluran benang kuning ini bukanlah idea asal Dr. Marten, sebaliknya idea syarikat pembuat kasut yang berpangkalan di British, iaitu R. Griggs Group Ltd.

Pada tahun 1952, jualan kasut ini semakin memberangsangkan sehingga membolehkan kedua orang rakan niaga ini membina kilang membuat kasut di Munich. Menjelang 1959, Dr. Martens dan rakannya ini mula mengorak langkah untuk meluaskan lagi penjualan kasut mereka ke peringkat antarabangsa.

Menyedari akan potensi kasut Dr. Martens ini, R. Griggs Group Ltd. iaitu syarikat yang berpangkalan di UK telah membeli hakcipta untuk membuat dan menjual kasut ini di pasaran UK. Syarikat ini kemudiannya telah melakukan sedikit perubahan rekabentuk pada bahagian tumit kasut ini agar ianya lebih selesa, menambah jaluran benang kuning dan meletakkan tanda dagangan tapak kasut ini sebagai AirWair.

Kasut pertama Dr. Martens yang dijual di UK dijual pada 1 April 1960 dan dikenali sebagai model 1460. Kasut model ini dikatakan masih lagi dihasilkan dan dijual di UK namun kuantitinya begitu sedikit sekali. Pada peringkat awal, kasut ini digemari oleh anggota polis, posmen dan pekerja kilang.

Pada 1960-an, kasut ini mula dipakai oleh golongan skinhead dan hal ini terus meningkatkan populariti kasut ini. Populariti kasut ini dalam kalangan golongan skinhead menyebabkan pemakainya sering dikaitkan dengan imej ganas dan memberontak kumpulan skinhead.

Menjelang hujung 1970-an, kasut Dr. Martens mula mendapat tempat dalam kumpulan pemuzik, punk dan pelbagai lagi kumpulan subkultur. Pada tahun 1990-an, kasut ini kembali popular dengan kewujudan fesyen grunge yang wujud ketika itu.

Antara keunikan utama kasut ini adalah tapaknya yang lembut, dikenali dengan nama " Bouncing Soles". Malah, tapaknya ini juga dikatakan kalis minyak, asid, petrol dan alkali. Bagi memastikan tapaknya ini tidak tercabut, ianya akan dicairkan dan dipasang pada kasut ini. Sila tonton dokumentari berdurasi 7 minit diatas untuk memahami proses unik ini.

Selain itu, kasut ini juga diperbuat daripada kulit berkualiti tinggi. Rekaannya juga sesuai untuk dipakai sewaktu pergi bekerja atau sekadar berjalan-jalan. Malah, kini terdapat puluhan model kasut ini sesuai dengan semua peringkat umur dan tujuan.

Pada tahun 2003, akibat daripada penurunan jumlah jualan kasut ini, operasi penghasilan kasut ini telah dipindahkan ke Thailand dan China bagi mengurangkan kos. Oleh itu, tulisan "Made in England" telah dibuang daripada tapak kasut ini.

Walau bagaimanapun, pada tahun 2004, kilang syarikat ini yang terletak di Cobb's Lane kembali membuat kasut ini terutamanya bagi peminat yang mahukan kasut "Made In England" yang dianggap lebih unik dan original.

Kasut yang diperbuat disini lebih mahal, iaitu sekitar $200 bagi sepasang kasut. Walaubagaimanapun, ianya merupakan buatan tangan. Dengan kualiti dan ketahanannya, harga tersebut mungkin berbaloi bagi peminat tegar jenama ini. Pengeluaran kasut Dr. Martens ini juga begitu terhad setiap tahun tetapi anda boleh membelinya secara dalam talian di laman web rasmi Dr. Martens.


4 Perkara Bodoh Yang Telah Lama Wujud Di Dunia

Manusia tidak lari daripada melakukan perkara yang pelik dan kurang bijak. Banyak perkara yang wujud pada hari ini menjadi kegilaan dan tabiat walaupun ia merupakan sesuatu yang buruk.

Ia membuatkan kita kelihatan tidak bertamadun walaupun hidup di zaman serba canggih. Namun, banyak perkara yang ada pada hari ini bukanlah hasil daripada pemikiran kita sendiri, tetapi telah lama wujud dari dahulu.

iluminasi.com kongsikan 4 perkara bodoh yang telah wujud sejak lama dahulu.

Menunjukkan jari tengah kepada seseorang bagi tujuan menghina pertama kali dilaporkan pada Yunani purba, di mana ia muncul dalam pementasan yang ditulis oleh Aristophanes pada 419 BC.

Sekitar zaman itu, ahli falsafah Diogenes the Cynic menggunakan jari tengahnya untuk meluahken penghinaan kepada ahli politik Athena - satu saat yang telah diabadikan dalam sekurang-kurangnya satu patung.

Dalam konteks ini, jari tengah dikatakan mewakili zakar, manakala jari yang selebihnya mewakili buah zakar yang cacat. Lebih khusus lagi, di Rom kuno, simbol jari ini menjadi sangat sinonom dengan penembusan dubur lelaki, secara harfiahnya, "F**k Y*u".

Malah, orang Rom memberikan nama khas kepada jadi tengah, iaitu "digitus impudicus" yang diterjemahkan kepada bahasa Inggeris moden sebagai "jari yang tidak senonoh" atau "jari yang tak suci".

Simbol jari tengah ini akhirnya sampai ke dalam budaya Amerika melalui imigran Itali.

Pertama kali ia dilaporkan digunakan di Amerika Syarikat dan gambar pertama yang menunjukkan seseorang menunjukkan jari tengah adalah pada tahun 1886, apabila pemain besbol lagenda Charles "Old Hoss" Radbourn mengeluarkan jari tengah ketika mengambil gambar bersama pasukan lawan.

Jadi, secara teknikalnya, apabila anda mengangkat tangan sambil menunjukkan jari tengah, anda sebenarnya memetik karya falsafah dari zaman Rom kuno.

Telefon pintar telah membuatkan segalanya berada di hujung jari sahaja tetapi harga yang perlu kita bayar adalah menjadikan kita sebagai generasi yang paling lalai.

Ini adalah cara bagaimana manusia berakhir, bukan dengan letupan tetapi dengan berjalan di atas jalan raya sambil melihat gambar kucing dan tersengih-sengih.

Tapi, ia bukanlah masalah baru di dunia ini. Golongan bandar ketika zaman Victoria juga berjalan dengan tidak memberikan perhatian kepada kawasan sekeliling sambil memandang peranti mudah alih yang paling hangat ketika itu, kaleidoskop.

Dicipta oleh Sir David Brewster pada tahun 1816, kaleioskop dengan begitu pantas menjadi peranti yang wajib dimiliki oleh semua lapisan umur dan kerjaya, menjadikan rakyat Victoria di England "gila" seperti yang tidak pernah berlaku sebelum ini.

Hasilnya, menjadi perkara biasa untuk melihat orang ramai berjalan melanggar dinding dan tercedera akibat melanggar penunggang basikal.

Ya, ramai orang di England pada tahun 1800an mengalami nasib yang sama seperti kita disebabkan oleh terlalu taksub dan asyik dengan peranti yang digunakan.

Menyunting dan memanipulasikan gambar menggunakan Photoshop atau aplikasi telefon pintar sangat berleluasa pada hari ini. Ramai yang melakukannya untuk membuatkan wajah mereka lebih licin, badan lebih kurus dan macam-macam lagi.

Namun, ia juga bukanlah baru. Memanipulasi gambar sebenarnya mendahului masa digital. William Henry Fox Tablbot mengatakan ia pertama kali berlaku pada tahun 1841 menggunakan calotype, proses yang menghasilkan beberapa negatif filem.

Pada tahun 1846, rakan William, Calvert Jones mencipta sejarah apabila menjadi orang pertama yang mengubah imej dengan menyunting keluar seseorang yang dikatakan mencacatkan komposisi foto kumpulan tersebut. gambar tersebut.

Selepas beberapa dekad, gambar potrait mula mendapat perhatian namun ia juga membuatkan orang ramai dapat melihat kecacatan pada wajah yang mana tak pernah berlaku sebelum ini.

Mereka tidak menyukainya membuatkan manipulasi foto pada wajah menjadi perkara biasa. Penyunting akan mengubah imej secara fizikal dengan melukis atau mengikis keluar daripada negatif filem.

Selebriti adalah seseorang yang sememangnya terkenal disebabkan pekerjaannya seperti pelakon atau penyanyi, atau disebabkan mengenali seseorang yang terkenal.

Sebagai contoh, orang-orang seperti Paris Hilton atau keluarga Kardashian telah menjadi selebriti pada pertengahan abad ke-18 di Britain hanya disebabkan mereka mempunyai skandal dengan orang yang tepat.

Walaupun terkenal, orang pada ketika tu mungkin memanggil mereka ini dengan panggilan pelacur kelas atasan. Antara nama yang paling terkenal ketika itu adalah Kitty Fisher.

Hubungan sulit Kitty dengan orang kaya ketika itu mendapat liputan hangat oleh media, dan cerita-cerita mengenai kehidupan peribadinya membuatkan media lebih berminat.

Namun, perkara yang benar-benar membuatkan Kitty Fisher terkenal adalah apabila dia terjatuh daripada terjatuh daripada kudanya dan menampakkan seluar dalamnya kepada orang yang lalu lalang.

Ia mungkin sesuatu yang kecil pada hari ini, namun ketika itu ia bersamaan dengan "video seks" di zaman moden.

Perkara ini telah tersebar dengan pantas dengan terhasilnya buku yang menceritakan kejadian itu manakala ukiran lucah menggambarkan kejadian berada di mana-mana.

Namun, bukan Kitty Fisher yang telah dieksploitasikan oleh media, tetapi media yang dieksploitasikan olehnya.

Kitty menulis surat awam mengadu tentang obsesi media terhadapnya, yang mana ahli sejarah percaya ia hanyalah publisiti murahan yang direka untuk mendapatkan perhatian orang awam terhadap imejnya.

Potret pertama Kitty diarahkan olehnya sendiri dan mula dipaparkan di tingkap kedai-kedai percetakan, manakala risalah mengenai insiden seluar dalamnya membanjiri pasar-pasar di London.


Kenapa Perancis Banyak Lahirkan Pemain Hebat Piala Dunia?

Kejohanan Piala Dunia 2018 menutup tirai dengan melihatkan Perancis dinobatkan sebagai juara selepas menewaskan pasukan underdog Croatia dengan jaringan 4-2.

Sememangnya Perancis adalah salah satu pasukan pilihan untuk menjulang kejohanan 4 tahun sekali kerana terdiri daripada barisan pemain handalan dunia.

Badan pengawalseliaan bola sepak, FIFA, membenarkan atlet untuk bermain bagi pasukan yang mempunyai pertalian jelas dengan diri mereka.

Selain daripada negara kelahiran, seseorang itu boleh mewakili negara kelahiran bagi ibu bapa serta datuk dan nenek mereka.

Dan dalam Piala Dunia 2018 ini, daripada jumlah 736 pemain, 82 daripadanya bermain untuk negara bukan kelahiran mereka. Jadi, dari mana mereka ini datang. Jika kita plotkan ke atas peta, kita dapat melihat satu negara yang paling terserlah, iaitu Perancis.

Perancis adalah negara paling ramai pemain bola sepak Piala Dunia 2018 dilahirkan. Seramai 50 orang pemain dilahirkan di Perancis, iaitu 21 orang daripada pasukan Perancis dan baki 29 orang bermain untuk negara lain.

Berada di tempat kedua negara yang melahirkan pemain paling banyak dalam Piala Dunia 2018 adalah juara 4 kali iaitu Brazil, tetapi jauh ketinggalan seramai 28 orang. 23 pemain bermain untuk pasukan Brazil dan 5 lagi untuk pasukan lain.

Perancis mempunyai pemain dan jurulatih asli paling ramai dalam empat Piala Dunia terakhir dan penguasaan mereka ini dilihatkan semakin meningkat .

Di penghujung Perang Dunia Kedua, sebahagian besar daripada kawasan di Perancis musnah teruk.

Kerajaan Perancis mula merekrut pekerja buruh dari barat dan timur Eropah termasulkah tanah jajahan di bahagian utara Afrika untuk membina semula negara pada penghujung tahun 1940an dan tahun 1950an.

Antara negara terlibat adalah Jerman, Poland, Itali, Portugal, Sepanyol dan Algeria. Ini menjadikan Perancis adalah negara Eropah yang paling banyak membawa masuk imigran iaitu seramai 2.7 juta orang.

Pada tahun 1960an dan awal tahun 1970an, ekonomi Perancis berkembang dengan pesat sekali dan kekurangan pekerja buruh membawa kepada gelombang kemasukan imigran sekali lagi.

Kemasukan lebih banyak berlaku terutamanya daripada tanah jajahan Perancis seperti Afrika Barat, tanah Arab dan Caribbean.

Kebanyakan daripada mereka menetap di kawasan pembangunan perumahan utama, berdekatan dengan bandar-bandar utama seperti Paris, Lyon dan Marseille.

Pada masa yang sama, Perancis juga berhadapan dengan krisis sukan terutamanya pasukan bola sepak kebangsaan. Di antara tahun 1960 dan 1974, Perancis gagal untuk layak dalam 3 Piala Dunia dan 3 Kejohanan Eropah.

Persektuan Bola Sepak Perancis memutuskan bahawa cara untuk memulihkan adalah dengan mewujudkan struktur nasional untuk bandar-bandar membangun membawa kepada pembinaan salah satu sistem akademi bola sepak pertama di Eropah.

Pada tahun 1972, pusat latihan kebangsaan telah dibuka iaitu Institut National du Football di Vichy.

4 tahun kemudian, FFF bekerjasama dengan kelab-kelab bola sepak ternama Perancis untuk menubuhkan rangkaian akademi yang lebih luas dalam merekrut dan melatih belia tempatan.

Pada tahun 1988, pusat latihan kebangsaan dipindahkan ke luar bandar barat daya Paris, iaitu Clainrefontaine.

Dan menjelang awal 1990an, sistem bola sepak adalah antara yang terbaik di dunia dengan menghasilkan pemain-pemain handalan di seluruh Perancis.

Dan sistem mereka ini membuahkan hasil apabila Perancis menjadi juara Piala Dunia 1998 mengalahkan Brazil dengan jaringan 3-0.

Ia juga seolah menjadi satu kejayaan bagi kepelbagaian budaya di Perancis kerana beberapa pemain sama ada mereka sendiri adalah imigran, atau anak kepada imigran yang datang ke Perancis pada abad ke-20.

Pasukan Perancis dipanggil sebagai "Black, Blanc, Beur" yang bermaksud "Hitam, Putih, Arab" yang disimbolkan dalam 3 jalur warna bendera Perancis.

Namun, tak semua menyokong kepelbagaian ini terutamanya golongan ahli politik nasionalis seperti Jean-Marie Le Pen.

"Saya mendapati ia agak palsu untuk menjadikan pemain-pemain ini datang dari luar negara dan membaptis mereka sebagai pasukan Perancis.

Saya perasan bahawa pemain pasukan lain menyanyikan lagu kebangsaan mereka dengan penuh semangat namun saya melihat majoriti pemain dalam pasukan Perancis tidak menyanyi, atau kelihatan seperti tidak tahu".

Meskipun mendapat kritikan perkauman, pemain-pemain daripada keluarga imigran terus melahirkan pemain terbaik Perancis. Dan ramai yang datang daripada satu kawasan tertentu.

Ketika gelombang kemasukan imigran, 38% daripada mereka menetap di Greater Paris dan yang paling banyak adalah di kawasan yang dikenali seabgai "Banlieues".

Banlieues adalah perkataan Perancis yang bermaksud "luar bandar" tetapi juga digunakan bagi menggambarkan kawasan yang didominasi oleh imigran.

Untuk bertahun-tahun, kawasan ini kerap berlaku kekecohan. Ia mempunyai kadar pengangguran, jenayah dan kemiskinan yang tinggi.

Namun, Banlieues terus melahirkan sejumlah pemain yang paling berbakat di dunia kerana ini adalah tempat di mana sejarah imigresen Perancis bertemu dengan sistem bola sepak.

Dan inilah sebabnya mengapa bandar ini menjadi "lubuk" bakat bola sepak nombor satu di dunia.

Sejak tahun 2002, jumlah pemain yang lahir di Paris dan bermain untuk Piala Dunia terus meningkat.

Daripada 20 pemain Perancis yang beraksi di Piala Dunia 2018, 16 daripadanya dilahirkan atau dibesarkan di Greater Paris.

Pasukan kebangsaan Perancis terdiri daripada 8 orang pemain dari Banlieues iaitu Benjamin Mendy, Paul Pogba, Alphonse Areola, Blaise Matuidi, Kylian Mbappe, N'golo Kante, Steven Nzonzi dan Presnel Kimpembe.

Lebih menarik, kesemua 8 pemain ini adalah anak kepada imigran.

Pemain yang menarik perhatian dunia, Kylian Mbappe yang baru berusia 19 tahun, merupakan anak kepada imigran Cameroon dan Algeria serta dilatih di bawah sistem bola sepak Perancis di Clairefontaine.

Tetapi pemain dari Perancis tidak hanya bermain untuk pasukan Perancis dan sistem FIFA membolehkan mereka bermain untuk pasukan seperti:

Ia juga termasuk pasukan Senegal yang terdiri daripada 4 pemain Perancis dari Greater Paris iaitu Moussa Sow, M'baye Niang, Youssouf Sabaly dan Alfred N'Diaye.

Ini lah yang membuatkan bola sepak Perancis begitu istimewa. Kombinasi antara sistem bola sepak yang berkualiti dan juga sejarah imigran yang unik melahirkan bakat-bakat yang luar biasa.


Fahami Maksud UEC Dan Apa Sebenarnya Tujuan UEC ?

Baru-baru ini kecoh mengenai kerajaan Pakatan Harapan yang ingin mengiktiraf sijil UEC dan membuatkan kebanyakan orang Melayu tidak berpuas hati.

Ramai yang mengatakan ia akan menjejaskan Bahasa Melayu serta menghapuskan identiti negara Malaysia. Apa sebenarnya yang dimaksudkan oleh UEC sebenarnya?

Ramai di antara mereka yang tak tahu beranggapan huruf C pada UEC itu bermaksud Chinese atau Cina. UEC sebenarnya adalah akronim ke pada Unifed Examination Certificate atau Sijil Peperiksaan Bersama.

UEC merupakan peperiksaan bersepadu yang digunakan oleh sekolah menengah persendirian China di seluruh Malaysia.

Ia dianjurkan Dong Jiao Zong atau Gabungan Persekutuan Pertubuhan Lembaga Sekolah-Sekolah Cina Malaysia (UCSCAM) sejak tahun 1975.

UCSCAM juga merupakan persatuan yang menguruskan 60 Sekolah Tinggi Persendirian Cina di Malaysia.

UEC mempunyai 3 tahap iaitu Junior Middle (UEC-JML/JUEC), Vokasional (UEC-V) dan juga Senior (UEC-SML/SUEC). Peperiksaan bagi subjek bukan bahasa di peringkat UEC-JML (kecuali di Sabah) dan UEC-V adalah dalam bahasa Cina.

Di Sabah, subjek sains dan matematik peringkat Junior Middle boleh didapati dalam Bahasa Cina dan Bahasa Inggeris.

Bagi peringkat Senior pula, peperiksaan untuk matematik, sains (biologi, kimi dan fizik), simpan kira, perakaunan dan perdagangan tersedia dalam Bahasa Cina dan Bahasa Inggeris, manakala mata pelajaran bukan bahasa yang lain hanya tersedia dalam Bahasa Cina.

Setiap tahap ini mengambil masa selama setahun. Pelajar tidak dibenarkan untuk meneruskan pelajaran ke tahap yang lebih tinggi jika gagal dalam peperiksaan sekolah dan perlu mengulang semula.

Pelajar yang gagal mara ke tahap yang lebih tinggi selepas berada di tahap yang sama selama 3 tahun akan disingkarkan daripada sekolah berkenaan.

Jadi, sesetengah pelajar mengambil masa lebih daripada 6 tahun bagi menamatkan pelajaran di sekolah menengah persendirian Cina.

Pada tahap Junior 3, para pelajar perlu menduduki UEC-JML dan sesetengah daripada mereka juga akan menduduki peperiksaan PMR (kini PT3).

Seperti pelajar di sekolah menengah awam, pelajar-pelajar ini juga dikategorikan kepada beberapa aliran termasuklah Sains dan Perdagangan/Sastera bermula Senior 1.

Pada akhir Senior 2, sesetengah daripada pelajar akan menduduki peperiksaan SPM, dan mungkin meninggalkan sekolah selepas tamat SPM.

Bagi pelajar lain, mereka pula akan menyambung pelajaran ke peringkat Senior 3 dan akan menduduki peperiksaan UEC-SML.

Pasti anda agak hairan mengapa pelajar-pelajar ini perlu menduduki peperiksaan PT3 dan SPM sama seperti sekolah kerajaan jika sudah menduduki peperiksaan UEC kan?

Di Malaysia, UEC masih belum diiktiraf oleh kerajaan untuk pelajar meneruskan pelajaran ke peringkat universiti awam. Walaupun begitu, kebanyakan kolej dan universiti swasta menerima sijil ini.

Dan disebabkan sijil ini tidak diiktiraf oleh kerajaan Malaysia, sesetengah sekolah menengah persendirian Cina memilih untuk mengajar kurikulum sekolah menengah kebangsaan dalam bahasa Melayu bersama-sama kurikulum sekolah bebas dalam bahasa Cina.

Ini memberikan peluang kepada pelajar-pelajar untuk memperolehi sijil yang diiktiraf oleh kerajaan di samping mendapat sijil UEC. Dengan ini, peluang untuk melanjutkan pelajaran ke peringkat universiti lebih luas.

UEC peringkat Senior diiktiraf di peringkat antarabangsa sebagai kelayakan untuk memasuki banyak pusat pengajian tinggi di seluruh dunia termasuklah United Kingdom, Amerika Syarikat, Taiwan, Hong Kong, China, Singapura, Australia, Kanada.

Malah banyak universiti terkemuka dunia juga menerima sijil ini iaitu Universiti Harvard, Universiti Oxford, Universiti Cambridge, Universiti Tokyo, Universiti Kyoto, Universiti Kebangsaan Singapura, Universiti Melbourne dan banyak lagi.

Walaupun ramai di kalangan orang Melayu yang tidak berpuas hati dengan UEC ini untuk diiktiraf, namun ramai juga jumlah pelajar Melayu yang dihantar oleh ibu bapa ke sekolah Cina.

Pada tahun 2016, statistik dari Kementerian Pendidikan menunjukkan bahawa kira-kira 67,128 pelajar atau 12.6% pelajar Melayu didaftarkan di Sekolah Rendah Cina.

Namun, pilihan untuk mengambil UEC di peringkat menengah adalah ditentukan oleh ibu bapa sendiri sama ada mahu atau tidak.

Laporan pada tahun 2013 mengenai hala tuju pemegang sijil UEC Senior menyatakan bahawa daripada 8,088 pelajar, sebanyak 6,235 orang atau 77.16% memilih untuk menyambungkan pelajaran ke peringkat universiti.

Daripada 6,235 pelajar ini, 3017 orang atau 48.39% menyambung pelajaran di kolej dan universiti tempatan manakala 2,895 orang atau 46.43% melanjutkan pelajaran ke universiti luar negara.

Hanya 2 pelajar pemegang UEC sahaja yang diterima masuk ke universiti awam di Malaysia.

Taiwan adalah negara menerima pelajar lepasan UEC paling tinggi di dunia diikuti oleh Singapura. Destinasi kegemaran lain termasuklah Australia, United Kingdom dan China.

iluminasi.com sertakan senarai antara kolej dan universiti luar negara yang menerima sijil UEC:


Alyssa Carson - Manusia Pertama Yang Akan Dihantar Ke Marikh Kini Dilatih NASA

Dalam bidang eksplorasi angkasa lepas, antara topik hangat yang sering diperkatakan adalah mengenai misi penjelajahan ke planet Marikh. Antara organisasi yang berlumba-lumba merealisasikan misi besar ini termasuklah NASA, SpaceX dan banyak lagi.

Walau bagaimanapun, misi ke planet Marikh ini bukanlah sesuatu yang baru sebaliknya telah dimulakan puluhan tahun dahulu. Pada tahun 1965, Mariner 4, iaitu kapal angkasa tanpa pemandu NASA berjaya berada hampir dengan planet Marikh dan menghantar gambar planet Marikh secara dekat yang pertama di dunia.

Kemudian, pada tahun 1971, Mars 3, iaitu kapal angkasa milik Soviet Union berjaya berada di orbit planet Marikh dan berjaya mengumpul data-data penting seperti topografi, atmosfera, cuaca dan geologi planet Marikh. Malangnya, hanya data selama 20 saat berjaya dihantar ke bumi sebelum ianya terputus hubungan.

Kajian demi kajian mengenai planet Marikh yang dilakukan oleh pelbagai organisasi ini menjadikan misi menjejakkan kaki dan menghantar manusia ke planet Marikh semakin menarik. Adakah ianya bakal menjadi realiti dalam beberapa tahun akan datang?

Bukan sahaja pembangunan teknologi canggih diperlukan bagi merealisasikan cita-cita besar ini. Malah, NASA juga telah mempunyai calon yang sesuai sebagai manusia pertama yang bakal dihantar ke planet Marikh. Manusia istimewa yang menjadi calon manusia pertama bakal ke planet Marikh ini bernama Alyssa Carson, seorang remaja perempuan yang baru berusia 17 tahun.

Menggunakan nama panggila Blueberry di NASA, Alyssa Carson sememangnya mempunyai cita-cita besar menjejakkan kaki ke planet Marikh semenjak daripada kecil lagi. Keinginan tersebut timbul selepas beliau menonton siaran The Backyardigans di kaca televisyen ketika berumur 3 tahun lagi.

Terdapat banyak sebab utama mengapa beliau dipilih sebagai calon utama untuk dihantar ke planet Marikh. Alyssa Carson merupakan seorang yang genius dan pelajar termuda yang berjaya menamatkan pengajian di Advanced Space Academy.

Pada tahun 2008, bapanya Bert Carson telah mendaftarkan beliau untuk mengikuti program United States Space Camp. 5 tahun kemudian, beliau telah menamatkan program tersebut, menjadikan beliau manusia pertama di dunia yang berjaya menamatkan kesemua 3 program khas NASA yang dikenali sebagai NASA Space Camps di Amerika Syarikat, Kanada dan Turki.

Selain itu, beliau merupakan satu-satunya manusia berjaya menamatkan program NASA Passport Program, iaitu lawatan ke kesemua 14 pusat penyelidikan NASA di seluruh Amerika Syarikat. Pada Januari 2013, beliau telah dijemput sebagai panel dalam satu program televisyen NASA yang diadakan di Washington D.C. bagi membincangkan tentang rancangan misi menjejakkan kaki ke planet Marikh.

Tidak lama kemudian, beliau dipilih sebagai salah seorang daripada 7 orang duta Mars One, iaitu misi untuk membina penempatan manusia di planet Marikh menjelang 2033. Pada Oktober 2016, beliau berjaya menamatkan pengajian di Advanced Possum Academy seterusnya menjadikan beliau sebagai manusia termuda di dunia mempunyai kelayakan untuk pergi ke angkasa lepas.

Kini, beliau sedang mengikuti pelbagai latihan intensif bersama NASA untuk menjadi sebahagian daripada misi manusia pertama menjejakkan kaki ke planet Marikh pada tahun 2033. Walau bagaimanapun, kesibukannya ini tidak menghalangnya untuk melanjutkan pengajian seperti remaja seusianya.

Remaja yang berasal dari Louisiana ini juga turut mengambil pelbagai matapelajaran dalam 4 bahasa iaitu Bahasa Inggeris, Mandarin, French dan Spanish. Selain itu, beliau turut sibuk memberikan ceramah terutamanya kepada golongan muda dalam usaha memberi mereka galakan untuk mengejar cita-cita.

Dikenali dengan nama panggilan Blueberry, beliau telah menubuhkan organisasi yang diberi nama Blueberry Foundation untuk memupuk golongan muda untuk mengejar cita-cita mereka secara serius.

Sebagai manusia yang bakal dihantar ke Marikh,  Alyssa Carson sedar beberapa pengorbanan besar yang terpaksa dilakukannya. Antara pengorbanan besar yang terpaksa dibuat adalah beliau tidak boleh berkahwin dan memiliki keluarga bagi membolehkan cita-citanya sebagai manusia pertama menjejakkan kaki ke planet Marikh tercapai.

Update 2022 : Kisah mengenai Alyssa Carson akan dihantar ke Marikh dikatakan tidak benar oleh reuters. Namun beliau memang benar-benar dilatih NASA untuk explorasi angkasa, tetapi bukan untuk dihantar ke Marikh.


Fibroid: Ketumbuhan Paling Kerap Berlaku Pada Rahim Yang Boleh Membahayakan

Penulisan ini ditulis Dr. Muhammad Izzat, seorang pegawai perubatan kesihatan wanita & kehamilan, di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama.

Fibroid adalah sejenis ketumbuhan tak berbahaya yang paling kerap berlaku pada sistem pembiakan wanita, melibatkan dinding rahim.

Juga dikenali sebagai "leiomyoma", ia mempunyai pelbagai jenis merangkumi saiz yang berbeza dan lokasinya pada dinding rahim.

Walaupun saya cakap fibroid ini tak berbahaya, pembaca perlu tahu bahawa kurang dari 1% fibroid ni boleh bertukar menjadi jenis berbahaya dinamakan "leiomyosarcoma".

Fibroid adalah perkara sangat biasa berlaku pada wanita, jadi jangan terkejut jika doktor beritahu bahawa terdapat fibroid ketika membuat imbasan. Ia boleh tumbuh tanpa disedari dan kekerapannya adalah 1 daripada setiap 3 wanita.

Ia tumbuh dalam pelbagai saiz, daripada saiz milimeter hinggalah boleh jadi sebesar lebih 10 cm dan fibroid dinamakan mengikut lokasinya.

Perlu tahu fibroid ini lazimnya tak menimbulkan apa-apa masalah kerana kadang kala kewujudannya tak disedari.

Fibroid ni berkaitan dengan hormon wanita iaitu estrogen dan progesteron. Jadi apabila sudah menopos atau putus haid, ketiadaan bekalan hormon-hormon ini membuatkan saiz fibroid mengecil.

Namun, jika sudah putus haid dan saiz fibroid masih tidak mengecut malah semakin membesar atau bertambah dari segi jumlah, ini adalah tanda yang tidak bagus iaitu fibroid berbahaya: leiomyosarcoma.

Semua pakar dan kajian demi kajian mengatakan punca sebenar fibroid ini masih belum diketahui asal usulnya.

Banyak kajian membuktikan bahawa fibroid berkait rapat dengan hormon wanita sebagaimana yang saya jelaskan tadi. Sebab itu fibroird dan obesiti berkait.

Kenapa obesiti ? Kerana lemak-lemak degil yang terkumpul dalam badan menyimpan hormon wanita. Hormon yang tersimpan dengan banyak ini dikatakan menjadi punca fibroid terjadi.

Semua gejala dinyatakan ini bukan spesifik kepada orang yang mempunyai fibroid sahaja. Maksudnya, fibroid bukanlah satu-satunya penyebab gejala-gejala.

Jangan terus membuat hipotesis sendiri apabila mengetahui tanda-tanda ini. Antaranya termasuklah:

Buang fibroid sahaja dan dan biarkan rahim, bagi mereka yang bercadang untuk mengandung. Walaupun begitu, masih ada risiko pendarahan dan menyebabkan rahim terpaksa dibuang.

Ada kes yg memerlukan rahim dibuang bersama-sama fibroid, lebih-lebih lagi jika doktor berasakan fibroid ni adalah jenis bahaya ataupun saiz fibroid tak mencegut walaupun sudah menopos.

Ada fibroid kecil yang ganggu kesuburan atau sebabkan haid banyak boleh dilakukan secara hysteroscopy. Setiap pembedahan mempunyai risiko dan komplikasi yang boleh timbul.

Adalah lebih baik berbincang dengan doktor terlebih dulu, ikut kesesuaian pesakit.

Pembedahan adalah pilihan yang terakhir jika ubat-ubatan yg diberikan tidak mampu merawat fibroid.

Setiap cara rawatan perlukan penilaian klinikal dan pemeriksaan Dr. Bukan boleh pilih pilih ikut suka hati ikut sedap hati.

Nota: Fibroid dan cyst adalah dua benda yang SANGAT BERBEZA. Jangan jadi makcik bawang dan tuduh fibroid adalah cyst dan cyst adalah fibroid. Baca post saya sebelum ni untuk cyst.


Kisah Kanak-Kanak Yang Diculik Selama 18 Tahun Oleh Pedofilia - Jaycee Lee Dugard

Kes penculikan kanak-kanak adalah perkara paling ditakuti dan menjadi mimpi ngeri bagi setiap ibu bapa. Namun begitu, ramai para ibu bapa yang tidak mengambil langkah-langkah berjaga-jaga bagi mengelakkan ia daripada berlaku.

Faktor utama adalah mereka tidak pernah menyangkakan ia akan berlaku kepada mereka, sehinggalah ia terjadi. Bagi kes Jaycee Lee Dugard, ia juga tidak disangkakan dan telah menjadi mimpi paling ngeri dalam hidupnya dan ahli keluarganya.

Lebih buruk, Jaycee diculik dan dikurung selama 18 tahun, dijadikan hamba seks kepada penculiknya, Phillip Garrido.

Pada 10 Jun 1991, Jaycee Dugard yang berusia 11 tahun yang sedang berjalan dari rumahnya ke hentian bas seperti biasa. Namun, dia tiba-tiba ditahan oleh sebuah kereta dan menyangkakan mereka ingin bertanyakan arah.

Selepas menurunkan tingkap, Phillip dengan dengan menggunakan stun gun telah mengenakan satu renjatan terhadap Jaycee yang menyebabkan dia jatuh dan terkulai layu di atas tanah.

Turut membantu adalah isteri Phillip, Nancy, yang dipercayai menjadi pengintip Jaycee sebelum penculikan untuk dihadiahkan kepada suaminya.

Jaycee kemudian dimasukkan ke dalam kereta dan ditekan ke bahagian bawah lantai kereta oleh Nancy menggunakan lutut lalu dibawa ke sebuah tempat yang terletak 2 jam perjalanan daripada rumah Jaycee.

Pencarian serta-merta dilakukan selepas kehilangannya, namun tiada petunjuk yang boleh dipercayai walaupun bapa tirinya, Carl Probyn menjadi saksi penculikan tersebut dan mengejarnya menggunakan basikal.

Phillip Greg Garrido adalah suspek utama dalam kes ini, dilahirkan di California pada tahun 1951.

Phillip mempunyai pelbagai rekod jenayah, termasuklah pada tahun 1972 di mana dia telah ditangkap dan didakwa kerana melakukan serangan seksual terhadap gadis berusia 14 tahun.

Walaubagaimanapun, kes tersebut tidak dibicarakan selepas gadis tersebut enggan memberi keterangan. Pada tahun 1976, Phillip sekali lagi melakukan jenayah dengan menculik wanita berusia 25 tahun, Katherine Callaway.

Katherine dibawa ke sebuah gudang di mana dia dirogol oleh Phillip selama lebih daripada 5 jam.

Selepas pihak polis menyedari sebuah kereta yang diparkir di hadapan gudang tersebut, mereka mengetuk pintu gudang yang mana dibuka oleh Phillip.

Ketika itulah Katherine muncul dan keluar lalu meminta bantuan pihak polis. Dia didakwa dan disabitkan dengan jenayah di mahkamah persekutuan dan negeri.

Dalam penilian psikiatri yang diperintahkan oleh mahkamah pada tahun 1976, Phillip didiagnos sebagai "penyalahguna dadah dan penyimpangan seksual yang kronik".

Psikiatri mencadangkan supaya pemeriksaan neurologi dilakukan kerana penggunaan dadah kronik olehnya mungkin "bertanggungjawab" dalam beberapa penyelewengan seksual.

Di mahkamah, Phillip mengaku dia beronani dalam keretanya di tepi sekolah rendah dan menengah sambil melihat pelajar perempuan.

Phillip disabitkan dengan 2 kesalahan pada 9 Mac 1977 dan dijatuhkan hukuman 50 tahun di penjara persekutuan atas kesalahan menculik dan 5 tahun hingga seumur hidup kerana merogol.

Dia mula menjalani hukuman bermula Jun 1977 di Penjara Leavenworth.

Ketika di penjara, Phillip bertemu dengan Nancy Bocanegra yang ketika itu melawat bapa saudaranya. Kedua-dua mereka berkahwin di penjara pada tahun 1981.

Selepas menjalani 11 tahun daripada 50 tahun hukuman, berlakunya kecacatan undang-undang yang pertama dalam kes ini di mana Phillip telah dibebaskan daripada menjalani baki hukuman selepas ditemubual oleh 2 pemeriksa parol selama 35 minit.

Namun, Phillip masih belum bebas. Dia dipindahkan ke penjara di Nevada untuk menjalani hukuman rogolnya. Dan selepas 8 bulan kemudian, kegagalan undang-undang kedua telah berlaku.

Lembaga parol Nevada juga memutuskan untuk membebaskan Phillip Garrido. Alasannya: "Tidak menyumbang kepada ancaman kepada kesihatan, keselamatan dan moral masyarakat".

Keputusan yang sangat pelik dan mengejutkan ini telah mengubah hidup Jaycee Dugard selama-lamanya.

Pada 26 Ogos 1988, setelah dibebaskan, Phillip dipindahkan dan diletakkan di bawah pihak berkuasa parol perseketuan di Contra Costa, California.

Dia dipindahkan ke pihak berkuasa parol persekutuan di Contra Costa pada 26 Ogos 1988.

Ketika berada dalam parol, Phillip dipantau dan dipakaikan gelang kaki yang mempunyai pengesan GPS serta dikunjungi banyak kali oleh pegawai parol, timbalan sherrif dan ejen persekutuan.

Setelah pasangan Phillip dan Nancy Garrido tiba di rumah mereka, Jaycee Dugard dibogelkan dan satu-satunya yang tinggal pada tubuhnya hanyalah sebentuk cincin.

Jaycee dibawa ke sebuah bilik kalis bunyi yang juga merupakan studio rakaman sementara Phillip, terletak di kawasan belakang rumahnya.

Phillip kemudiannya memaksa Jaycee untuk mandi bersama dengannya. Setelah itu, bermulalah kisah ngeri dalam hidupnya apabila dia dirogol buat kali pertama, dalam keadaan bergari.

Setelah dirogol, Jaycee ditinggalkan dalam keadaan berbogel di dalam bilik tersebut yang tertutup rapat.

Phillip memberi amaran kepada Jaycee bahawa terdapat beberapa ekor anjing Doberman Pinschers di luar dan dilatih untuk menyerang jika dia cuba untuk melarikan diri.

Ketika tempoh itu, satu-satunya manusia yang berhubung dengan Jaycee adalah Phillip. Phillip akan membawa makanan dan minuman kepada Jaycee setiap hari, dan juga bercerita kepadanya.

Jayce dibekalkan dengan sebuah baldi untuk melakukan aktiviti penyahtinjaan seperti kencing dan buang air besar. Selepas sebulan setengah diculik, Jaycee dipindahkan ke sebuah bilik yang lebih besar di mana dia digari pada katil.

Phillip menjelaskan bahawa "malaikat syaitan" membenarkannya untuk mengambil Jaycee dan Jaycee akan membantu masalah seksualnya kerana masyarakat telah mengabaikannya.

Phillip juga mengambil dadah syabu ketika itu dan akan memakaikan baju-baju pelik kepada Jaycee.

Tak cukup dengan itu, perangai pelik Phillip semakin teruk apabila dia menyuruh Jaycee mendengar suara yang mana dikatakan boleh didengari Phillip melalui dinding.

Phillip juga mengaku bahawa dia adalah hamba Tuhan yang terpilih. Dadah itu juga membuatkan dia menangis teresak-esak dan meminta maaf kepada Jaycee.

7 bulan selepas dijadikan tahanan, Phillip memperkenalkan Jayce kepada isterinya, Nancy. Nancy memberikan patung haiwan dan susu coklat kepada Jaycee sambil menangis.

Jaycee menjelaskan bahawa dia dimanipulasikan oleh Nancy yang berperwatakan seperti seorang ibu dan dalam masa yang sama kejam kerana cemburukannya.

Selepas hampir 34 bulan diculik, gari pada tangan Jaycee dibuka memberikannya sedikit kebebasan. Pada April 1994, Jaycee diberikan makanan yang dimasak buat kali pertama.

Dan ketika itu, mereka memberitahu bahawa Jaycee telah hamil. Ketika berusia 13 tahun dan hamil 4 bulan setengah, Jaycee baru mempelajari kaitan di antara seks dan kehamilan daripada televisyen yang dibekalkan kepadanya.

Ketika ini, ibu Jaycee, Terry Probyn masih tidak berputus asa untuk mencari anaknya. Malah, dia melakukan jualan barangan terpakai untuk mengumpulan bagi menggunakan khidmat penyiasat persendirian.

Terry juga meminta semua jirannya agar membiarkan lampu hadapan rumah sentiasa terpasang pada waktu malam agar ternampak sekiranya Jaycee pulang.

Jaycee menonton program TV yang menunjukkan kelahiran anak sebagai persediaan. Pada 18 Ogos 1994, dalam keadaan berseorangan dan tanpa bantuan, Jaycee melahirkan anak perempuannya.

Dia sekali lagi melahirkan anak perempuan keduanya pada 13 November 1997 ketika berusia 16 tahun. Kedua-dua anak ini adalah hasil hubungan paksa oleh Phillip Garrido.

Bayangkan bagaimana keadaan Jaycee yang berusia tersangat muda terpaksa menjaga dan membesarkan kedua anaknya itu tanpa bantuan dan pengetahuan, berseorangan di tempat yang tidak mempunyai keperluan asas untuk hidup serta hanya berpandukan daripada TV.

Pada satu ketika, Phillip memberitahu kepada Jaycee, untuk memujuk isterinya Nancy, Jaycee dan anak-anaknya perlu memanggil Nancy dengan panggilan ibu dan mengajar anak-anaknya untuk mengenalinya sebagai kakak mereka.

Tindakan ini adalah untuk membuatkan ketiga-tiga gadis dan kanak-kanak ini tidak disyaki oleh orang awam apabila dibawa keluar. Nama Jaycee juga ditukarkan kepada Alyssa.

18 tahun selepas Jayce diculik, pada 24 Ogos 2009, Phillip Garrido bersama-sama anak Jaycee Dugard yang masing-masing berusia 15 dan 12 tahun telah pergi ke balai polis Universiti of California untuk memohon kebenaran bagi mengadakan acara istimewa di kampus tersebut sebagai sebahagian daripada program keagamannya.

Dia bercakap dengan pengurus acara khas, Lisa Campbell, yang mana Lisa menyatakan kelakuan Phillip sebagai "tidak menentu" dan dua gadis tersebut sebagai "tidak bermaya".

Lisa mengarahkan Phillip supaya membuat temujanji untuk datang keesokan harinya serta meninggalkan namanya.

Pegawai polis Ally Jacobs kemudiannya melakukan semakan latar belakang dan menemui bahawa Phillip adalah pesalah seks dan sedang berada di bawah parol kerana menculik dan merogol.

Keesokan harinya, Ally Jacobs turut bersama dalam pertemuan Phillip dan Lisa, dan menyedari 2 kanak-kanak tersebut kelihatan pucat seperti tidak menerima cahaya matahari yang cukup dengan kelakuan yang pelik.

Ally kemudiannya menelefon pejabat parol bagi menyampaikan kebimbangannya, dan meninggalkan pesanan pada peti suara pejabat parol.

Selepas mendengar mesej rakaman pada peti suara, 2 agen parol mengunjungi rumah Phillip. Setibanya mereka disitu, Phillip digari dan rumahnya diperiksa namun hanya menemui isterinya Nancy dan ibunya.

Phillip memberitahu bahawa 2 gadis yang menemaninya itu adalah anak kepada saudaranya dan telah mendapat kebenaran membawa mereka ke universiti.

Phillip Garrido tiba di pejabat parol di Concord, California pada 26 Ogos bersama-sama isterinya, Jaycee dan 2 anaknya.

Mereka dipisahkan bagi mendapatkan keterangan. Jaycee memberitahu namanya adalah Alyssa dan 2 gadis tersebut adalah anaknya.

Jaycee juga memberitahu bahawa dia sedar Phillip adalah pesalah seks, namun menjelaskan bahawa Phillip "telah berubah", "seorang yang baik" dan "sangat baik dengan anak-anaknya".

Kenyataan itu diiyakan oleh kedua-dua gadis tersebut. Setelah didesak butiran untuk mengesahkan identitinya, Jayce menjadi sangat defensif dan gelisah.

Dia kemudiannya memberitahu bahawa dia adalah seorang isteri yang trauma dan sedang menyembunyikan dirinya daripada suaminya.

Pegawai parol akhirnya menghubungi pejabat polis Concord, dan sebaik sahaja ketibaan polis, Phillip Garrido adalah individu yang memberitahu perkara sebenar bahawa dia telah menculik dan merogol Jaycee.

Ketika itu, barulah Jaycee Dugard memberitahu identitinya yang sebenar, dengan menulis namanya di atas sehelai kertas kerana sudah 18 tahun tidak menyebut nama tersebut.

Laporan kemudian mencadangkan bahawa Jayce mula menunjukkan tanda-tanda "Sindrom Stockholm", iaitu sindrom di mana lahirnya perasaan simpati dan sokongan dalam diri mangsa kepada penculik.

Dalam sebuah temuramah, Jaycee menyatakan bahawa rasa belas kasihan dan kesanggupannya untuk berinteraksi dengan penculiknya hanyalah kerana mahu meneruskan hidup.

Untuk menghentikan penderaan, ramai mangsa yang terpaksa untuk bersimpati terhadap penculiknya.

Phillip dan isterinya kemudiannya ditahan, dan Agen Khas FBI menghubungi ibu Jaycee bagi memberitahu penemuan anaknya.

Jaycee mendapat hak penjagaan anak-anaknya dan bersatu semula dengan ibunya pada 26 Ogos 2009, setelah 18 tahun terpisah.

2 hari selepas penahanan iaitu pada 28 Ogos 2009, Phillip Garrido dan isterinya mengaku tidak bersalah atas tuduhan menculik, merogol dan menahan tanpa kuasa.

Kes ini berlanjutan selama hampir 2 tahun yang melihatkan kedua-dua suspek ingin mengaku bersalah, kemudiannya sekali lagi mengaku tidak bersalah.

Namun pada April 2011, Phillip dan Nancy Garrido mengaku bersalah di hadapan mahkamah atas kesalahan menculik dan merogol. Phillip dijatuhkan hukuman penjara 431 tahun hingga seumur hidup manakala Nancy penjara 36 tahun hingga seumur hidup.

Jaycee Dugard diberikan pampasan oleh Kerajaan California sebanyak RM80 juta atas kegagalan Jabatan Pembetulan dan Pemulihan menjalankan tugas dengan baik.

Dalam tempoh penculikan ini, pegawai parol telah mengunjungi rumah pesalah seks ini untuk tujuan pemeriksaan namun mereka gagal mengesan kehadiran Jaycee dan anak-anaknya di kawasan yang mereka periksa, termasuklah di belakang rumah dan studio rakaman kalis bunyi tersebut.

Saksi yang ditemubual juga mengatakan bahawa Jaycee kelihatan berada di dalam rumah dan menjawab panggilan di pintu depan, namun tiada cubaan untuk melarikan diri.

Lebih mengejutkan, pada satu ketika, Jaycee sendiri dibenarkan berkeliaran di dalam rumah mereka dan berinteraksi dengan pegawai parol sendiri, namun tidak berani untuk berterus terang siapa sebenarnya dirinya kerana dimanipulasikan dan bimbangkan keselamatan anak-anaknya.

Tak cukup dengan itu, pada Mac 1999, hanya selepas 11 tahun di bawah penyeliaan, kegagalaan undang-undang terbesar telah berlaku apabila pegawai akhlak persekutuan sekali lagi memberikan kelegaan kepada Phillip Garrido apabila dia dibebaskan daripada parolnya atas alasan "berkelakuan baik".

"Saya ingin berterima kasih di atas kerjasama anda (Phillip Garido) atas kerjasama sepanjang tempoh penyeliaan tersebut. Saya berharap anda akan terus berkelakuan baik".

Namun, ketika ditemui oleh saluran televisyen GNT untuk bertanyakan berkenaan hal ini, Mark Messner tidak memberi kerjasama dengan masuk ke dalam keretanya dan terus memandu melarikan diri.

Antaranya kegagalan undang-undang lain yang mungkin dapat menyelamatkan Jaycee Dugard lebih awal termasuklah:

1. Pihak polis gagal mengaitkan hubungan antara lokasi penculikan Jaycee Dugard dengan lokasi penculikan dan rogol Katherine Callaway oleh Phillip Garrido, yang mana kedua-duanya berlaku di tempat yang sama iaitu di South Lake Tahoe.

2. Pada tahun Jun 2002, ketika Jaycee berusia 22 tahun, jabatan bomba bertindak balas terhadap laporan seorang remaja mengalami kecederaan bahu di kolam renang di rumah Phillip.

Maklumat mengenai respon tersebut tidak disampaikan kepada pejabat parol Phillip; yang, secara kebetulan tidak mempunyai rekod kolam renang atau mana-mana kanak-kanak yang tinggal di alamat Garrido.

3. Pada tahun 2006, salah seorang daripada jiran Phillip menelefon pihak polis dan memberitahu bahawa terdapat beberapa buah khemah di belakang rumah Phillip dan kelihatan kanak-kanak tinggal di situ.

Seorang timbalan sherrif kemudianya bercakap dengan Phillip di bahagian hadapan rumah selama 30 minit.

Sherrif tersebut tidak memeriksa mahupun meminta untuk memeriksa kawasan rumah, dan pergi begitu sahaja selepas memberitahu Phillip adalah menjadi satu kesalahan jika ada orang tinggal di kawasan luar rumah tersebut.

Selepas Jaycee diselamatkan pada Ogos 2009, sherrif tersebut, Warren Rupf memohon maaf kepada mangsa dalam sebuah persidangan berita.

4. Pada 4 November 2009, Pejabat Ketua Inspektor California mengeluarkan laporan yang menyatakan kesilapan yang dilakukan oleh Jabatan Pembetulan dan Pemulihan Califronia yang telah menyumbang kepada tempoh penculikan Jaycee Dugard yang panjang.

Dilaporkan bahawa jabatan tersebut telah tersilap kerana mengklasifikasikan Phillip Garrido sebagai seorang yang memerlukan penyeliaan peringkat rendah.

Laporan itu juga menerangkan bahawa seorang agen parol ternampak seorang gadis berusia 12 tahun di rumah Phillip, namun tidak berbuat apa-apa untuk mengesahkannya selepas Phillip menjelaskan bahawa kanak-kanak tersebut adalah anak saudaranya.


Ireland : Kerajaan Negara Pertama Dunia Yang Tidak Lagi Melabur Dalam Industri Petroleum

Pada tahun 2015, kerajaan Ireland mengumumkan pelan perancangan mereka untuk menghenitikan kebergantungan negara mereka kepada sumber minyak jenis fossil bagi memenuhi hasrat Perjanjian Paris, yang membincangkan berkenaan perubahan iklim dunia.

Kertas kerja yang dilaporkan itu mensasarkan negara Ireland akan bebas daripada penggunaan minyak fossil sebelum habis abad ini. Tempoh panjang itu diambil berikutan tahap kebergantungan Ireland pada bentuk sumber ini masih tinggi, pada sekitar 92 peratus penggunaan di seluruh negara mereka.

Pada 12 Julai 2018, Parlimen Ireland mengumumkan langkah berani - kerajaan Ireland akan menghentikan semua kebergantungan negara mereka kepada pelaburan dalam industri minyak dan gas.

Ini menjadikan Ireland negara pertama di dunia yang berbuat demikian dan undang-undang ini dijangkakan berkuatkuasa pada penghujung tahun 2018.

Menurut ahli parlimen yang mengusulkan cadangan itu di Parlimen Ireland, Thomas Pringle, sudah tiba masanya Ireland berhenti daripada terus menaja industri petrolium yang tidak mampu bertahan lama, serta memberi keburukan jangka panjang pada bumi dan manusia.

Gerakan untuk memansuhkan penggunaan minyak berasaskan fossil sudah lama kedengaran di Ireland, namun mula mendapat perhatian serius kerajaan Ireland pada tahun 2015 selepas gesaan dan cadangan orang ramai semakin kerap disuarakan, berikutan termeterainya Perjanjian Paris.

Atas keputusan Parlimen Ireland itu, pelaburan berjumlah anggaran RM38 billion melibatkan 140 syarikat Ireland perlu menjual saham-saham mereka dalam syarikat berasaskan minyak dan gas di seluruh dunia. Ini diharapkan akan mempercepatkan lagi pembangunan teknologi-teknologi tenaga baru, dalam menampung keperluan orang ramai yang semakin bertambah.

Langkah hampir serupa telah pun diambil oleh Norway pada tahun 2015 apabila kerajaan Norway mengumumkan penamatan kebergantungan pelaburan kerajaan mereka kepada industri tenaga berasaskan arang batu. Selain itu, kerajaan Norway juga bercadang menarik balik semua pelaburan mereka dalam industri minyak dan gas sebanyak RM130 billion, bagi mengelakkan krisis yang dialami semasa kejatuhan harga minyak berulang kembali.

Walaupun demikian, secara rasminya Ireland menjadi negara pertama di dunia menghentikan pelaburan kepada kesemua jenis bahan berasaskan fossil, tak kira mana satu pun jenisnya.

Bagi pengkritik, mereka berpendapat langkah yang diambil kerajaan Ireland ini merupakan satu tindak balas tergesa-gesa, berikutan kelambatan Ireland merealisasikan tuntutan yang disenaraikan dalam Perjanjian Paris.

Di antara semua negara anggota yang menyertai perjanjian, Ireland berada pada kedudukan 49 daripada 59 berjaya memenuhi apa yang telah dipersetujui. Ireland juga adalah negara Eropah yang berada pada kedudukan terakhir dalam senarai.

Dengan menghentikan kesemua pelaburan negara sudah pastilah ini akan menjadi pemangkin Ireland untuk berubah, bagi mengelakkan negara mereka masuk ke dalam kancah krisis tenaga.

Bagi memudahkan hasrat mulia ini terlaksana, kerajaan Ireland menganggarkan penggunaan tenaga kitar semula dilaksanakan sepenuhnya bermula pada tahun 2040. Teknologi tenaga yang berasaskan angin, solar, marin dan bio-kimia dijadikan sandaran mereka pada masa depan.

Menjelang 2030, sasaran 70 peratus bekalan elektrik di Ireland akan datang daripada sumber tenaga guna semula diharapkan berlaku, jauh mendahului sasaran Kesatuan Eropah yang meletakkan 40 peratus penggunaan tenaga guna semula pada tahun 2020.

Kesatuan Eropah menetapkan mana-mana negara anggota yang gagal mencapai kadar penggunaan tenaga guna semula, dimestikan membayar denda yang agak besar jumlahnya. Sehingga 2014, hanya 8 peratus daripada jumlah keseluruhan tenaga yang diguna pakai di Ireland datang daripada sumber tersebut.

Berbeza dengan usaha di Eropah yang sudah dimulakan secara serius, kita dan negara-negara yang berada di kawasan Asia Tenggara lain nampak belum berjaya masuk selari dengan usaha yang telah dijalankan mereka.

Melihat langkah yang diambil Ireland ini, agak sukar untuk diimaginasikan bilakah negara kita mampu mengambil langkah serupa, berikutan kedudukan negara kita yang menjadi antara negara pengeksport minyak dunia. Pelaburan-pelaburan Petronas di seluruh dunia pula banyak membantu menjana ekonomi kita serta ramai sekali jumlah pekerja masih bergantung kepada industri yang memberikan pulangan lumayan pada warga kita.

Pengenalan kepada penggunaan tenaga guna semula di negara kita sememangnya sudah dimulakan (pautan PDF); bagaimanapun apa yang menarik untuk dilihat kemudian hari - adakah negara kita benar-benar serius mahu bebas daripada kebergantungan pelaburan serta sumber ekonomi berasaskan bahan api fossil yang didapati dari isi perut bumi ini seterusnya mula mengubah sistem pembekalan tenaga di negara kita melalui kaedah yang lebih baik, moden dan bersih.


Kenali Datuk Mohamad Ariff - Speaker Dewan Rakyat Yang Baharu

Jika tiada kontroversi, bukan politik lah namanya. Hari ini, tular berkenaan kekecohan yang berlaku di Parlimen ketika pencalonan Speaker Dewan Rakyat yang baru sedang berlangsung.

Ia menjadi bertambah hangat apabila ahli-ahli Parlimen pembangkang memutuskan untuk keluar daripada dewan bagi menunjukkan rasa tidak puas hati mereka di atas perlantikan Datuk Mohamad Ariff bin Md Yusof sebagai Speaker yang baru.

iluminasi.com ingin kongsikan serba sedikit mengenai Speaker Dewan Rakyat yang baharu ini.

Mohammad Ariff dilahirkan pada tahun 1949 dan berasal dari utara semenanjung Malaysia iaitu Sungai Petani, Kedah.

Selepas menamatkan pendidikan di peringkat sekolah menengah, beliau menyambung pelajaran ke peringkat seterusnya dalam jurusan undang-undang di London School of Economic di United Kingdom.

Selepas tamat pengajian di peringkat Ijazah Sarjana Muda pada tahun 1973, beliau meneruskan pengajian dalam jurusan yang sama di peringkat Ijazah Sarjana, sebelum memperoleh Barrister-at-Law dari Lincoln's Inn pada tahun 1974.

Selesai dengan urusan pendidikan, Datuk Mohamad Ariff kemudiannya pulang ke tanah air dan berkhidmat sebagai pensyarah dan kemudiannya Profesor Madya di Fakulti Undang-Undang di Universiti Malaya di antara 1974 hingga 1985.

Datuk Mohamad Ariff yang juga bapa kepada 5 cahaya mata ini kemudiannya mula menceburkan diri dalam pengamalan undang-undang sebagai peguam bela dan peguam cara.

Pada tahun 1986 hingga 1993, beliau membawa haluan ke sektor swasta dengan menyertai firma undang-undang  Messrs. Joseph Tan & Tang sebelum menjadi salah seorang daripada pengasas kepada firma Messrs, Cheang & Ariff

Menjelang tahun 1993 hingga 1995, beliau kembali ke sektor awam sebagai Pengarah Jabatan Penyeliaan Pasaran di bawah Suruhanjaya Sekuriti Malaysia.

Sekali lagi beliau berkhidmat di sektor swasta selama 4 tahun bermula tahun 1995 hingga 1999 sebagai Pengarah dah Ahli Lembaga Pengarah di Bursa Opsyen dan Kewangan Hadapan Kuala Lumpur.

Antara jawatan lain yang pernah dan masih dipegang oleh Datuk Mohamad Ariff dalam sektor awam dan swasta termasuklah:

Datuk Mohamad Arif menyertai politik dan telah dilantik sebaga Ketua Jawatankuasa Tatatertib bagi Parti Amanah Negara (AMANAH) sejak tahun 2018.

Berikutan kekecohan yang berlaku di Dewan Rakyat, Datuk Mohamad Ariff menjelaskan bahawa beliau telah meletakkan semua jawatan dalam parti AMANAH pada akhir Jun 2018.

Keputusan itu dibuat agar beliau bebas dan mampu berlaku adil dalam menggalas tanggungjawab yang diberikan kepadanya sebagai Speaker Dewan Rakyat bagi memastikan keputusan yang dibuat tidak terikat dengan jawatannya sebelum ini.


Ketahui Simptom dan Tanda Awal Strok Sebelum Terlambat

Apa itu strok? Strok adalah sejenis keadaan dimana kurangnya pengaliran darah ke otak sehingga menyebabkan kematian otak. Otak manusia memerlukan darah yang mengandungi oksigen dan nutrien untuk terus berfungsi.

Kematian atau kekurangan fungsi otak ini kemudiannya akan menjejaskan deria-deria anda seperti pertuturan dan pemahanan. Selain itu, sebelah bahagian tubuh badan akan lumpuh dan pesakit strok juga biasanya akan mempunyai masalah ingatan.

Di Malaysia, statistik menunjukkan strok merupakan punca kematian ketiga terbanyak di Malaysia selepas sakit jantung dan kanser. Kira-kira 40,000 di Malaysia diserang strok setiap tahun dimana kebanyakannya adalah dari kalangan orang dewasa.

Strok Berdarah (Haemorrhagic Stroke) terjadi apabila saluran arteri atau pembuluh darah di otak pecah, seterusnya menyebabkan pendarahan berlaku. Hal ini menyebabkan darah meresep masuk ke dalam tisu otak dan merosakkan sel-sel lain yang terdapat pada otak, seterusnya menyebabkan otak tidak dapat berfungsi dengan sempurna.

Strok Iskemia (Ischemic Stroke) pula terjadi apabila saluran darah menjadi sempit akibat daripada kolestrol dan sisa-sisa lain. Keadaan ini akan menyebabkan ketulan-ketulan darah terbentuk, seterusnya mengganggu perjalanan darah ke otak.

Sekiranya anda mengesyaki diri anda atau orang terdekat anda mempunyai simptom-simptom berikut, adalah penting untuk pergi ke hospital atau klinik yang berhampiran dengan kadar segera. Rawatan awal terhadap pesakit strok boleh mengurangkan kesan jangka panjang strok dan juga boleh mengurangkan risiko kematian akibat daripada serangan strok.

Pihak American Stroke Association telah menyenaraikan simpton atau tanda-tanda utama strok dengan menggunakan akronim FAST. Apa itu FAST?

F : Face drooping - Satu bahagian muka seolah-olah jatuh ke bawah atau meluyut. Cuba minta seseorang yang disyaki mempunyai strok untuk senyum. Sekiranya satu bahagian sahaja (kiri atau kanan) yang tersenyum sementara satu bahagian lain tidak mampu menunjukkan ekspresi senyum, kemungkinan besar ia adalah akibat strok.

A : Arm Weekness - Lemah atau kebas pada satu bahagian anggota badan badan seperti tangan atau kaki. Untuk menyemak, cuba angkat kedua-dua belah tangan. Adakah kedua-duanya dapat diangkat sama tinggi?

S : Speech difficulty - Kesukaran untuk bertutur dan memahami percakapan. Akibat kerosakan bahagian otak, pesakit strok biasanya akan menghadapi kesukaran untuk bertutur dan memahami percakapan. Cuba minta pesakit tersebut untuk mengulangi ayat-ayat pendek dan mudah. Kenalpasti sekiranya terdapat kesukaran untuk bertutur atau mengulangi ayat yang disebut itu.

T : Time to call - Sekiranya anda dapati seseorang itu disyaki mempunyai strok, sila hubungi bantuan kecemasan dengan segera. Sekiranya anda berkemampuan, bawanya ke hospital atau klinik berdekatan.

Selain simptom-simptom yang dinyatakan di atas, terdapat juga beberapa simptom lain pesakit ini. Perhatikan sekiranya orang terdekat anda mempunyai tanda-tanda berikut:

1. Kekaburan penglihatan - Pesakit strok kebiasaannya menghadapi masalah penglihatan pada salah satu atau kedua-dua bahagian mata. Hal ini kerana otak yang sudah rosak tidak dapat memproses informasi yang diterima oleh mata.

2. Kesukaran untuk berjalan -Strok bukan sahaja boleh menyebabkan kebas anggota badan, tetapi pesakit juga boleh hilang koordinasi untuk mengimbangkan badan. Bukan sahaja kesukaran berjalanan, malah pesakit strok juga mungkin tidak mampu mengimbangkan badan untuk berdiri. Hal ini disebabkan sistem saraf yang turut sama terjejas akibat kerosakan yang berlaku pada otak.

3. Sakit kepala yang berpanjangan - Dalam kes strok berdarah (Haemorrhagic Stroke), pesakit kemungkinan besar akan merasai sakit kepala yang berpanjangan. Sakit kepala ini bukan seperti pening kepala biasa, tetapi kesakitan yang amat sangat pada bahagian kepala.

Sekiranya anda dapati ahli keluarga, rakan atau orang yang berdekatan dengan anda mempunyai tanda-tanda atau simptom-simptom di atas, adalah penting untuk segera ke hospital untuk mendapatkan rawatan susulan.

Konsultasi bersama doktor adalah penting bagi memastikan nyawa pesakit strok dapat diselamatan. Selain itu, pesakit juga akan diajar bagaimana untuk mengelakkan serangan strok daripada berulang. Kebiasaannya, doktor juga akan memberikan ubat-ubatan bagi mengurangkan risiko serangan strok daripada berulang.

Di Malaysia, National Stroke Association of Malaysia atau singkatannya NASAM merupakan sebuah organisasi yang membantu pesakit strok untuk pulih melalui pelbagai sesi fisioterapi, terapi cara kerja dan pertuturan. Matlamat utama NASAM adalah membantu pesakit strok membina kembali keyakinan diri agar mereka dapat hidup secara normal dan berdikari.


Kisah Pahlawan Russia Yang Berani Menentang Mongol - Evpatiy Kolovrat

Evpatiy Kolovrat bukanlah satu nama yang terkenal apabila sejarah pahlawan Eropah zaman dahulu disebut-sebut. Kolovrat merupakan legenda masyarakat Russia yang cukup terkenal sebagai seorang pejuang mempertahankan negaranya, dalam menghadapi penjajahan tentera Mongol.

Dipercayai lahir pada tahun 1200 di sebuah kampung bernama Frolovo, Kolovrat adalah seorang yang mempunyai darah bangsawan yang tinggal di Riazan. Diberikan jawatan setaraf jawatan 'duke' oleh Putera Yuri Ingvarevich yang memerintah Riazan, Kolovrat terkenal sebagai seorang komander tentera yang tidak takut akan musuh serta berpengalaman luas dalam bidang ketenteraan.

Pada tahun 1237, Riazan menjadi wilayah pertama Russia yang dicerobohi oleh penjajah Mongol.

Tentera Mongol diketuai oleh Batu Khan, cucu kepada Gengis Khan yang terkenal semasa eranya. Menghadapi penjajahan tanpa sebarang persediaan, Putera Yuri cuba memohon bantuan daripada wilayah berdekatan namun tidak berjaya mendapat sebarang pertolongan kerana tidak banyak pihak menjangkakan perkara itu akan berlaku.

Tidak mempunyai persediaan lebih rapi serta hanya mempunyai jumlah yang kecil, tentera Riazan ditewaskan dengan mudah dalam serangan tersebut. Walaupun berjaya mempertahankan diri dalam gelombang pertama serangan selama enam hari, askar dan penduduk Riazan tidak mampu bertahan lama menghadapi tentera Mongol yang berkali ganda jumlahnya. Akhirnya Riazan dicerobohi serta dimusnahkan dengan cara yang singguh kejam. Pekan kecil itu habis dimusnahkan dengan semua binaan diruntuhkan serta dibakar.

Pekan yang musnah dalam serangan itu kini dikenali dengan nama Staraya Riazan atau 'Riazan Lama', terletak 50km daripada pekan baru yang mengambil nama sama Riazan, selepas penduduk asal sempat melarikan diri ke sana, berikutan kedudukannya yang lebih strategik untuk bertahan. Tidak diketahui jumlah sebenar nyawa orang ramai dibunuh dalam pencerobohan itu.

Satu kajian arkeologi di Riazan Lama pada tahun 1979 menemui 97 kepala tanpa badan dibuang dalam kawasan gereja serta 143 badan ditanam di kubur-kubur tidak bertanda, dipercayai dilakukan semasa pencerobohan Riazan oleh tentera Mongol.

Evpatiy Kolovrat tidak berada di Riazan semasa pekan itu dimusnahkan. Beliau bersama adik kepada Putera Yuri yang bernama Putera Ingvar ditugaskan untuk mendapatkan bantuan daripada wilayah lain. Putera Yuri cuba melengahkan penjajahan Mongol dengan menghantar hadiah sebagai tanda diplomatik kepada Batu Khan, bagi membolehkan Kolovrat dan Putera Ingvar berjaya dalam misi mereka.

Batu Khan yang bijak dapat membaca helah Putera Yuri, memohon untuk dikahwinkan dengan Eupraxy, menantu kepada Putera Yuri yang sudahpun berkahwin dengan anaknya yang bernama Fedor.

Fedor dan Putera Yuri pergi bertemu dengan Batu Khan untuk menolak permintaan itu serta mahu membincangkan cara lain bagi menyelesaikan konflik. Bagaimanapun rundingan tidak berhasil apabila Batu Khan memilih untuk membunuh kedua-duanya. Tanpa ketua, penduduk Riazan kucar-kacir ketika cuba mempertahankan diri sehingga mudah dibunuh dan diseksa tentera-tentera Mongol.

Kolovrat mendapat berita tentang apa yang berlaku kepada tanah asalnya, meninggalkan Putera Ingvar bagi melindungi beliau daripada bahaya ekoran statusnya sebagai pewaris takhta. Kolovrat mengumpulkan 1,700 orang individu tentera yang turut disertai orang awam, kemudian berarak kembali ke Riazan bagi membalas dendam.

Setibanya mereka di sana, Kolovrat dan tenteranya terpaksa menahan sedih melihat pekan Riazan musnah dipenuhi individu yang yidak lagi bernyawa.

Dikuasai dendam, Evpatiy merancang untuk melakukan serangan bersifat gerila bagi melemahkan tentera Mongol. Beliau menyedari dalam pertempuran terbuka jumlah mereka yang kecil pasti akan ditewaskan dengan mudah.

Mempunyai kelebihan strategik berikutan tentera Mongol tidak mengetahui kewujudan mereka, tentera Kolovrat mula melakukan beberapa siri serang hendap sambil mengekori pergerakan tentera Mongol dari belakang. Dengan menggunakan kawasan persekitaran sebagai pelindung, pasukan-pasukan kecil akan diarahkan Kolovrat untuk menyelinap masuk ke khemah tentera Mongol yang paling belakang, membunuh mana yang sempat ditewaskan sebelum kembali menyembunyikan diri.

Taktik yang digunakan Kolovrat berkesan dalam melemahkan moral tentera Mongol.

Bagi mengawal ancaman yang tidak diketahui dari mana datangnya, Batu Khan mengarahkan komander terbaik beliau, seorang jeneral bernama Khostovrul untuk bertindak dengan pasukannya sendiri, mencari dari manakah datangnya tentera yang berperang secara gerila ini.

Selepas menjejaki pergerakan Kolovrat dan pasukannya, Khostrovul berjaya mengesan kedudukan mereka melakukan satu serangan mengejut. Ini menyebabkan Kolovrat terpaksa berhadapan dengan tentera Mongol secara terbuka buat pertama kalinya.

Menyedari mereka sudah tertawan, Kolovrat tetap cuba bermati-matian mempertahankan kedudukan mereka. Walaupun begitu, syarat Batu Khan yang mahu Khostrovul menangkap Kolovrat hidup-hidup, memberikan peluang kepada Kolovrat. Atas arahan ketuanya, Khostrovul bertindak mencabar Kolovrat dalam pertarungan satu lawan satu dengan yang kalah akan ditawan.

Dua pahlawan gagah itu bertarung sengit dan Kolovrat berjaya menewaskan Khostrovul setelah pedangnya berjaya membelah badan Khostrovul, menyebabkan pasukan tentera Mongol seliaan Khostrovul mula berpatah balik, mempertahankan barisan mereka dengan serangan jarak jauh yang ditujukan pada barisan Kolovrat.

Tidak mempunyai sebarang pertahanan, pasukan Kolovrat diserang dengan balingan batu-batu besar oleh pelontar batu. Salah satu batu menimpa Kolovrat sehingga mengorbankan dirinya. Majoriti tentera Kolovrat terkorban dan hanya sebilangan kecil sahaja berjaya melarikan diri.

Berpandukan arahan Batu Khan, mayat Kolovrat diusung kembali kepada kawasan perkhemahan Batu Khan. Puas melihat musuhnya tewas, Batu Khan mengarahkan agar tubuh Kolovrat yang sudah tidak bernyawa dipulangkan semula pada tentera Russia sebagai menghormati kebolehan beliau bertempur serta kejayaan menewaskan Khostrovul.

Berita kematian Kolovrat sampai ke telinga Putera Ingvar menyebabkan beliau mula mencari jalan untuk kembali ke Riazan. Putera Ingvar dan pengikutnya pulang ke Riazan, berjaya menyempurnakan pengebumian keluarga di-raja yang terkorban termasuklah jasad Putera Yuri dan isterinya, Fedor serta Eupraxia serta penduduk Riazan yang meninggal dunia. Menyedari apa yang telah berlaku merupakan sesuatu yang tidak berperikemanusiaan, Putera Ingvar merancang untuk menyerang balas dengan bantuan kerjasama daripada dua wilayah lain.

Walaupun begitu, Russia tidak berjaya mengekang penjajahan Mongol. Hanya selepas 143 tahun pada tahun 1380, tentera Russia di bawah pemerintahan Putera Dmitry Ivanovich Donskoy berjaya menewaskan Mamai Khan serta tenteranya di wilayah Kulikov. Itu adalah kali pertama tentera Mongol berjaya ditewaskan oleh tentera Russia.

Kemenangan pertama ini memberikan impak besar kepada tentera Russia yang mula meyakini tentera Mongol yang cukup gah reputasinya, tetap boleh ditewaskan. Sejak itulah sedikit demi sedikit kekuatan tentera Mongol yang cukup terkenal dilemahkan sehinggalah Russia kembali menguasai wilayah mereka yang telah dirampas, bermula di Riazan pada tahun 1237 semasa Evpatiy Kolovrat membalas dendam, walaupun akhirnya terkorban.


6 Makanan dan Minuman Yang Dicipta Secara Tidak Sengaja

Pernahkah anda terfikir bagaimanakah makanan kegemaran anda dicipta? Selain memasak makanan yang sedap, seorang chef yang berpengalaman juga biasanya membuat eksperimen untuk menghasilkan makanan atau hidangan baru yang sedap dan adakalanya sangat unik.

Walau bagaimanapun, dalam sejarah terdapat juga beberapa makanan atau minuman yang dicipta secara tidak sengaja. Kali ini, pihak Iluminasi ingin berkongsi senarai 6 makanan dan minuman yang dicipta secara tidak sengaja. Menariknya, sebahagian besar daripada kita sudah merasai makanan atau minuman yang disenaraikan ini.

Sekiranya anda tidak tahu, "Popsicle" atau lebih mudah dikenali sebagai ais krim batang dicipta secara tidak sengaja pada tahun 1905 oleh seorang kanak-kanak berumur 11 tahun yang bernama Frank Epperson. Pada suatu hari, beliau merancang untuk membuat minuman soda.

Secara tidak sengaja, beliau tertinggalkan minuman tersebut di luar rumah. Kebetulan malam tersebut cuaca sangat sejuk sehingga menyebabkan minuman soda yang dibuatnya membeku. Keesokan paginya, beliau dapati kayu yang digunakan untuk mengacau minumannya itu sudah beku bersama minumannya itu.

Kemudian, beliau mengeluarkan minuman yang sudah keras itu dan mula menjilatnya. Frank Epperson menyukainya kemudian menamakan makanan tersebut sebagai Epsicle sempena namanya. Menyedari akan keunikan "Epsicle", beliau cuba menjualnya pada rakan-rakan dan jiran-jiran dan ternyata mereka menggemarinya. Pada tahun 1924, beliau telah memfailkan paten untuk makanan ciptaannya ini dan memberinya nama “Popsicle".

Sekiranya anda tidak tahu, biskut cip coklat dicipta oleh Ruth Wakefield secara tidak sengaja pada tahun 1930. Semuanya berlaku ketika beliau sedang menyediakan makanan untuk para tetamu yang menginap di rumah penginapannya yang dikenali sebagai Toll House Inn.

Ketika sedang membuat biskut untuk tetamunya yang sangat ramai itu, beliau baru tersedar tidak mempunyai bahan adunan coklat yang mencukupi untuk membuat biskut coklat. Beliau mendapat idea untuk memotong kecil-kecil dan meletakkan bar coklat yang ada ke atas biskut tersebut dengan beranggapan ianya akan cair dan mewujudkan rasa coklat apabila dibakar di dalam oven.

Malangnya, ketulan coklat yang diletakkan ke atas biskut tersebut tidak cair sepenuhnya dan membentuk cip coklat. Biskutnya ini digemari para tetamu dan semenjak itu mula popular dan tersebar ke serata Amerika.

Pada tahun 1904, Arnold Fornachou dan seorang chef telah mencipta kon aiskrimsecara tidak sengaja. Ketika sedang berniaga pada musim panas, beliau telah kehabisan cawan plastik untuk menghidangkan ais krim yang dijual kepada para pelanggannya. Kebetulan, berdekatan tempat beliau berniaga terdapat sebuah kedai pastri yang menjual waffle.

Chef tersebut menunjukkan kepada beliau bagaimana hendak menggulung waffle tersebut menjadi sebuah kon. Sebaik sahaja waffle berbentuk kon itu siap, beliau meletakan ais krim di atasnya. Ternyata para pelanggannya menggemari idea tersebut.

Terdapat beberapa teori yang menyatakan bagaimana Tofu dibuat. Antara kisah yang popular adalah bagaimana seorang tukang masak secara tidak sengaja tertumpahkan cecair bernama nigari ke dalam sebuah bekas berisi susu soya. Campuran tersebut menjadikan susu soya tersebut mengeras seakan-akan pepejal lembut.

Tukang masak tersebut telah menghidangkan makanan tersebut kepada pelanggannya. Menariknya, mereka sangat menyukai makanan tersebut. Menyedari akan hakikat tersebut, tukang masak tersebut terus menghidangkan makanan yang kini dikenali sebagai tofu kepada pelanggannya.

Kini, tofu sering dijadikan pengganti daging bagi golongan vegetarian. Malah, ianya juga banyak digunakan dalam pelbagai jenis juadah yang dihidangkan oleh orang Asia.

Slurpee merupakan minuman popular yang begitu sinonim dengan kedai serbaneka 24 jam, 7-Eleven. Sekiranya anda tidak tahu, minuman ini dicipta secara tidak sengaja oleh Omar Knedlik yang juga merupakan pemilik kedai ais krim Dairy Queen.

Pada suatu hari, kerana kerosakan pada mesin sejuknya, beliau terpaksa menyimpan minuman soda yang dijual dalam botol kaca di dalam tempat sejuk beku. Akibat terlalu lama, minuman tersebut menjadi sedikit beku tetapi masih lagi boleh diminum. Beliau menjual minuman soda ini kepada pelanggannya dan ternyata mereka menggemari keunikan tekstur minuman soda yang dijualnya.

Menyedari permintaan yang tinggi untuk minumannya ini, beliau melakukan pelbagai eksperimen dan mencipta mesin khas untuk menghasilkannya. Minuman ini pada awalnya diberi nama "Icee". Kisah bagaimana jenama "Icee" bertukar kepada "Slurpee" pernah kami tulis dalam artikel Sejarah Slurpee.

Ketika menonton televisyen atau memandu dalam perjalanan yang jauh, kerepek kentang sering menjadi pilihan untuk menghilangkan rasa mengantuk. Tahukah anda, kerepek kentang ini tercipta secara tidak sengaja oleh George Crum pada tahun 1853.

Beliau merupakan seorang chef berpengalaman yang bekerja di restoran Moon’s Lake House. Pada satu hari, pelanggannya telah memesan hidangan berasaskan kentang goreng. Malangnya, mereka tidak begitu menggemarinya kerena merasakan kentang tersebut begitu tebal.

Beliau kemudiannya telah mengambil keputusan untuk memotong senipis-nipisnya kentang dan menggorengnya sehingga rangup. Selepas meletakkan sedikit garam sebagai penambah perisa, beliau kemudiannya menghidangkannya kepada para pelanggannya. Ternyata, mereka menggemarinya. Kini, kerepek kentang boleh dikatakan antara makanan ringan paling popular di dunia.


Harimau Champawat: Harimau Betina Yang Membuatkan Kerajaan India Pening Kepala

Secara realistiknya, kebanyakan daripada kita pada hari ini tak perlu apa hendak ditakutkan dengan harimau, namun pada awal abad ke-20, kematian yang disebabkan oleh harimau adalah sangat membimbangkan dan menakutkan.

Haiwan ini membunuh kira-kira 1,000 nyawa setiap tahun pada separuh daripada abad ke-20 yang lalu. Pada tahun 1930an, terdapat tempoh 5 tahun yang mana harimau telah menyebabkan terbunuhnya 7,000 nyawa.

Dan walaupun makhluk yang sangat cantik ini secara amnya dianggap sebagai makhluk yang digeruni di dunia, namun terdapat satu pemangsa lagenda yang sangat ditakuti melebihi daripada yang lain, iaitu Harimau Champawat.

Harimau Champawat yang terkenal ini adalah seekor harimau betina, yang memulakan keganasannya di sebuah kampung yang dikenali sebagai Rupal, di barat Nepal sekitar tahun 1903.

Ketika itu ia telah membunuh 200 orang dan para pemburu telah diarahkan untuk membunuh harimau dari spesis Bengal ini. Namun, operasi tersebut tidak berhasil kerana Champawat berjaya meloloskan diri.

Meskipun tidak berjaya menangkap atau membunuh harimau ini, pasukan tentera melakukan operasi besar-besaran dan berjaya memaksa Champawat untuk meninggalkan kawasannya dan menghalaunya ke India merentasi sempadan Sungai Sarda.

Setelah berpindah ke India, harimau ini meneruskan aktiviti pembunuhannya di Wilayah Kumaon. Ia mengganas di kampung-kampunng dan kesemua serangan yang dilakukannya adalah pada waktu siang yang melihatkan seramai 234 orang terbunuh.

Kehidupan di seluruh wilayah tersebut lumpuh, dengan orang lelaki tidak mahu meninggalkan pondok untuk pergi bekerja selepas terdengar ngauman harimau ini dari dalam hutan.

Pada satu ketika dahulu di mana harimau masih takutkan para pemburu, para pemburu harimau dengan mudah mampu menewakan haiwan ini dan menyelamatkan banyak nyawa.

Namun apabila spesis haiwan ini tidak lagi takutkan manusia, hanya ada seorang sahaja pihak berkuasa yang boleh menewaskan harimau pembunuh ini, iaitu Kolonel James Corbett yang beroperasi di tanah jajahan India.

Beliau menempa nama sebagai pemburu binatang pemangsa manusia. Apabila pihak kerajaan mengarahkan Kolonel James untuk menjejaki Harimau Champawat, beliau bersetuju dengan dua syarat:

Pihak berkuasa dengan serta merta bersetuju dengan syarat-syarat tersebut dan pemburuan Harimau Champawat bermula pada tahun 1907.

Harimau Bengal betina biasanya secara purata mempunyai ukuran 2.4 meter dari kepala ke ekor dan berat melebihi 130 kilogram.

Harimau ini bukanlah pemangsa manusia secara semula jadi, namun terdapat beberapa teori menerangkan mengapa sesetengah daripadanya menjadikan manusia sebagai mangsa.

Menurut Kolonel James, beliau sendiri percaya bahawa "tekanan keadaan di luar kawalannya memaksa harimau ini untuk mengamalkan diet yang asing kepadanya.

Tekanan keadaan tersebut adalah, dalam 9 daripada 10 kes, disebabkan oleh luka, dan 1 kes lagi disebabkan oleh umur yang tua"

Mereka kemudiannya mendapati bahawa Harimau Champawat itu mempunyai gigi yang patah, membuatkannya tidak dapat memburu seperti biasa yang mana membuktikan teori Kolonel James adalah benar.

Terdapat perbalahan mengenai jumlah angka yang tinggi berkenaan dengan kematian disebabkan oleh harimau di India pada awal tahun 1900an.

Bertentangan dengan kepercayaan popular, harimau bukan sahaja memburu pada waktu malam, malah ia merupakan pemburu yang sentiasa mencari peluang walaupun matahari tegak di atas kepala.

Sesentengah bukti menunjukkan bahawa harimau biasanya menunggu untuk menyerang mereka yang tunduk seperti bercucuk tanam, mengambil sesuatu yang terjatuh mahupun membuang air besar, yang mana ketika ini manusia sangat terdedah kepada bahaya.

Kolonel James menjejaki harimau betina ini sehingga berhampiran kampung Champawat. Dan ketika beliau sampai, beliau melihat semua penduduk berlonggokan di dalam rumah dan tiada siapa yang berani keluar untuk tempoh 5 hari.

Ketika kehadiran Kolonel James di kampung ini, harimau ini menyerang lagi dan kali ini ia membunuh nyawa seorang gadis berusia 16 tahun.

Jejak harimau ini sangat jelas kelihatan, pada satu bahagian adalah percikan darah di mana kepala gadis ini tergantung dan satu bahagian lagi adalah tapak kakinya.

Tapak kaki dan darah itu membawa Kolonel James terus ke harimau yang ganas itu, yang mana akhirnya dibunuhnya menggunakan senapang patahnya.

Menjelang pembunuhan Harimau Champawat oleh Kolonel James, ia telah membunuh kira-kira 436 nyawa dalam jangka masa 4 tahun sahaja.

Walaupun Harimau Champawat muncul dalam Guinness Book of World Recods sebagai pembunuh tertinggi yang disahkan bagi spesisnya, namun rekod India menunjukkan terdapat seekor lagi harimau betina yang telah membunuh kira-kira 700 nyawa di wilayah tengah pada awal abad ke-20.

Kedua-duanya jauh mengatasi jumlah yang dibunuh oleh mana-mana binatang yang dalam kategori boleh membawa maut.


Kronologi Bagaimana Korea Selatan Berubah Dari Negara Termiskin Kepada Negara Maju

Negara KPop hari ini bukanlah negara yang maju sejak azali. Rakyatnya terpaksa melalui pelbagai halangan dan dugaan dalam mengubah nasib mereka kepada seperti hari ini. Semuanya tercapai kerana pimpinan negara yang ikhlas dan bijaksana serta gabungan rakyat yang bersatu padu.

Antara tahun 1910 hingga 1945, Korea adalah salah sebuah koloni empayar Jepun, yakni sebahagian tanah jajahan Jepun. Sebagai kesan daripada pelaburan kapital antara tahun 1930an hingga 1940an, Korea melalui sebuah fasa perindustrian, modenisasi dan pertumbuhan ekonomi. Ketika pemerintahan Jepun, sebanyak 8 buah syarikat besar telah diasaskan dan beberapa firma lain dikembangkan kesan daripada pelaburan negara matahari terbit itu.

Namun begitu, hasil perkembangan ekonomi tersebut lebih memberi manfaat kepada rakyat Jepun, berbanding rakyat Korea, dan mereka terus hidup dalam kemiskinan. Ekonomi di Korea terus merudum ketika Perang Pasifik (a.k.a Perang Dunia ke-2 yang berlaku di Asia antara tahun 1941 - 1945), di mana Jepun terus mengeksploitasi Korea dari segi ekonomi dan sumber manusia. Rakyat Korea dipaksa untuk mengasimilasi dengan budaya Jepun. Korea pada waktu itu pula adalah antara negara yang paling miskin di dunia.

Perang Saudara Korea telah mengakibatkan pembahagian Korea kepada 2 buah wilayah, iaitu Utara dan Selatan. Perang tersebut turut memusnahkan sebahagian besar infrastruktur sedia ada. First Republic of South Korea (Republik Pertama) telah ditubuhkan kesan daripada perang berkenaan, di bawah kepimpinan Syngman Rhee sehinggalah tahun 1960. Di bawah pemerintahan beliau, ekonomi Korea lebih memberi fokus kepada aktiviti pertanian.

Republik Kedua Korea Selatan hanya wujud dalam tempoh yang agak singkat, iaitu selama setahun, namun kewujudannya memberi impak yang sangat mendalam kepada ekonomi dan sejarah Korean Selatan melalui ideologi dan polisi. Pemerintahan pada waktu itu di bawah Democratic Party mempunyai pendirian ekstrim anti-komunis (seperti Republik Pertama), namun dalam masa yang sama menyokong polisi keutamaan ekonomi, mempromosikan hubungan ekonomi dengan Jepun.

Pada tahun 16 Mei 1961, berlaku pengambilan kuasa kerajaan oleh tentera di bawah Supreme Council for National Reconstruction (SCNR). Sebab utama untuk menjatuhkan Republik Kedua adalah kerana ada bantahan serta ketidakpuasan hati dalam kalangan pimpinan tentera terhadap polisi politik dan ekonomi sedia ada. Pengambil alihan kuasa tersebut dipimpin oleh Park Chung-Hee, yang kemudiannya menjadi Presiden Korea Selatan dari tahun 1963 hinggalah pembunuhannya pada 1979.

Perkara pertama yang dilakukan Park setelah mengambil alih negara adalah membentuk pelan 5 tahun kebangsaan (1962-1966) bertujuan membangunkan ekonomi negara melalui pengembangan industri pertanian dan industri tenaga. Antara usaha beliau adalah membangunkan industri asas seperti penghasilan baja kimia, simen, penapisan minyak, besi, logam, serta membina infrastruktur seperti jalan raya, rel kereta api dan pelabuhan.

Pelan 5 tahun oleh Park juga menekankan peningkatan peluang pekerjaan kepada rakyatnya, di samping mempromosikan bidang sains dan teknologi. Walaupun pelan tersebut tidak menjadikan ekonomi Korea Selatan stabil secara serta-merta, ianya berjaya membina asas-asas modenisasi sebagai persediaan untuk kejayaan jangka masa panjang ekonomi dan polisi.

Ketika pemerintahan Republik Ketiga, Korea Selatan telah menerima $USD 300 juta daripada Jepun dalam bentuk tuntutan hartanah, dan negara tersebut masih bergantung kepada bantuan luar untuk membangun, terutamanya daripada Amerika Syarikat, sebagai habuan kerana menghantar tentera mereka ketika Perang Vietnam.

Korea Selatan menggunakan wang tersebut demi mencapai sebuah ekonomi yang stabil, dengan melancarkan pergerakan Saemaeul bagi membangunkan kawasan pedalaman. Kepimpinan yang mampan pihak kerajaan serta penggunaan secara efektif tenaga kerja yang murah berjaya membantu mengembangkan ekonomi Korea Selatan.

Ketika pemerintahan Republik Keempat, kerajaan banyak menyokong industri berat seperti elektronik dan logam. Industri-industri ini berupaya berkembang maju dengan sokongan kerajaan, yang mana memberikan kebebasan kepada kepimpinan syarikat untuk membelanjakan wang tanpa berasa kekangan bajet. Hasilnya, aliran tunai mula masuk menguatkan lagi ekonomi sedia ada kerana bertambahnya keyakinan pengguna terhadap industri berat.

Sehingga penghujung tahun 1995, ekonomi Korea Selatan adalah yang ke-11 terbesar di dunia. Namun begitu, isu kewangan negara itu menjadi parah apabila Korea Selatan bersetuju dengan pakej bantuan kewangan (bailout) sebanyak $USD 57 bilion oleh Amerika Syarikat sebagai pertukaran bagi penstrukturan semula pasaran negara itu. Korea Selatan menerima tekanan besar untuk menstruktur semula sektor kewangan yang menjadikannya lebih telus, berasaskan pasaran dan mudah diawasi (oleh Amerika Syarikat).

Korea Selatan adalah antara negara yang terkesan dengan krisis ekonomi asia yang berlaku sekitar tahun 1997 hingga 1998. Rizab negara pada waktu itu adalah sangat terhad, sekitar $USD 6 bilion, yang sebahagian besarnya diperuntukkan untuk perbelanjaan akan datang. Kim Young-Same, Presiden Korea Selatan pada waktu itu gagal melindungi ekonomi negaranya, dan terpaksa diambil alih oleh Presiden Kim Dae-Jung bagi menstabilkan semula masalah kewangan yang dihadapi.

Presiden Kim Dae-Jung secara umum menentang pengaruh Chaebol serta sistem kewangan dan kerajaan ketika beliau mengambil alih pejabat. Di bawah pemerintahan beliau, dengan bantuan rakyat dan bantuan kewangan sebanyak $USD 58 bilion oleh International Monetary Fund (IMF), Korea Selatan berjaya membayar hutang-hutangnya dan menstabilkan ekonomi.

Walaupun Malaysia dan Korea Selatan mula membina negara masing-masing pada waktu yang hampir sama, Korea Selatan dilihat lebih jauh ke depan dari segi ekonomi, teknologi dan lain-lain. Malaysia yang kaya dengan sumber asli gagal menandingi ekonomi negara KPop itu. Jadi di mana silap kita?

Sebagai rakyat, kita sendiri harus berubah, kerana segalanya bermula dari bawah. Sekiranya kita berjaya mengubah diri kita menjadi lebih baik, tidak mustahil perkara yang sama boleh dicapai untuk Malaysia. Ayuh, ke arah Malaysia yang lebih padu.

Chaebol merujuk kepada kumpulan korporat di Korea Selatan, yang dijalankan oleh keluarga-keluarga elit, melalui penguasaan monopoli atau oligopoli produk dan industri. Mereka ini boleh dibandingkan dengan kumpulan konglomerat di Amerika Syarikat, dan Zaibatsu di Jepun. Golongan ini mula wujud dan mula berkembang ketika era pemerintahan Presiden Park Chung-Hee. Beliau melihat golongan Chaebol sebagai kumpulan yang penting dalam membangunkan ekonomi Korea Selatan yang masih goyah pada ketika itu.


8 Sebab Kenapa Anda Patut Benarkan Anak-Anak Lakukan Kesilapan

Semua ibu bapa inginkan yang terbaik untuk anak masing-masing. Setiap yang dilakukan oleh anak-anak sentiasa diperhatikan dan dipantau oleh ibu bapa yang sangat prihatin.

Namun terdapat sesetengah ibu bapa yang tidak boleh menerima anak-anak mereka mengalami kegagalan dan dilihatkan sebagai sesuatu yang memalukan oleh ibu bapa.

Sebenarnya, kesalahan yang dilakukan pada usia kecil adalah amat penting dalam membina jati diri dan sikap yang baik dalam diri kanak-kanak.

Ia lebih banyak memberikan kebaikan daripada keburukan, namun ia sering disalahtafsir oleh ibu bapa yang kurang memahami. iluminasi.com ingin kongsikan 8 sebab mengapa ibu bapa patut membenarkan kanak-kanak untuk gagal.

Dengan ini, mereka akan dan boleh memperbaikinya pada masa akan datang.

Ibu bapa yang tidak membenarkan kegagalan daripada anak-anak mereka sebenarnya meragut peluang untuk kanak-kanak itu mengalami sesi pembelajaran secara semula jadi sebagai seorang kanak-kanak.

Dengan ini, mereka kurang melakukan kesalahan dan akan cenderung melakukan kesalahan pada masa akan datang dengan lebih kerap.

Setiap kali kanak-kanak mengalami kegagalan, mereka sebenarnya sedang membina keperibadian secara semulajadi. Kegagalan yang dialami tak kiralah dari segi apa sekalipun akan menjadikan kanak-kanak itu lebih berani kerana mereka yang melaluinya dengan sendiri.

Oleh itu, mereka lebih tahu akan akibatnya dan perasaan berani itu terbina dengan sendiri dari dalam.

Apabila kanak-kanak melakukan kesalahan atau mengalami kegagalan, ibu bapa tidak seharusnya serta-merta membetulkan atau mengecualikan mereka daripada menghadapinya.

Dengan cara ini, kanak-kanak itu sendiri akan mengerah otak meeka untuk menyelesaikan kegagalan itu dan ini adalah salah satu proses pembelajaran yang sangat optimum.

Kanak-kanak yang lebih banyak mengalami kegagalan pada usia kecil biasanya mempunyai daya tahan yang lebih kuat daripada mereka yang tidak.

Ini kerana mereka sudah biasa berhadapan dengan kegagalan dan tahu cara untuk mengatasinya, berbanding mereka yang tidak terpaksa untuk mencari penyelesaian yang tidak biasa dilakukan.

Kegagalan yang dihadapi kanak-kanak sebenarnya adalah salah satu faktor yang membuatkan mereka lebih cekap dalam sesuatu.

Apabila mereka cuba menyelesaikan masalah dengan sendiri, secara tak langsung kanak-kanak ini akan menjadi cekap dari masa ke masa.

Selain itu, ia juga memupuk sifat berdikari tanpa perlu berharap bantuan luar dalam melakukan sesuatu.

Kanak-kanak yang mengalami kegagalan secara semula jadi akan mencari jalan penyelesaian. Dan kadang-kala penyelesaian ini tidak datang bergolek.

Dan jika kegagalan ini tidak berlaku atau diperbetulkan serta merta oleh ibu bapa, maka mereka tak akan tahu betapa pentingnya kerja keras untuk menyelesaikannya kerana diperbetulkan oleh orang lain setiap masa.

Apabila wujudnya kerja keras akibat kegagalan, ia sekaligus mengajar kanak-kanak erti ketabahan dalam mempelajari sesuatu.

Ini adalah antara perkara penting yang diperolehi melalui kegagalan kanak-kanak. Kegagalan membuatkan kanak-kanak berasa mereka sebenarnya tidak cukup bagus sekaligus meletakkan mereka di luar zon selesa.

Keluar daripada zon selesa adalah sangat penting bagi memastikan kanak-kanak tidak leka dengan apa yang mereka ada.

Apabila kanak-kanak mengalami kegagalan, sudah pastinya mereka akan berasa kecewa atau sedih.

Dan perkara ini sebenarnya membantu mereka dalam membina kemahiran untuk mengatasi sesuatu masalah atau menerima kenyataan.

Kemahiran ini sangat penting dalam berhadapan dengan situasi yang sangat tertekan dan membolehkan mereka bertindak mengikut pengalaman.

Dan kemahiran ini diperoleh dengan latihan yang berterusan, jadi kegagalan daripada awal usia membantu mempersiapkan mereka.


Belgian Blue: Spesis Lembu Hybrid Paling 'Sado' Tapi Lemah Lembut

Sekiranya anda rasa anda paling sasa, fikir semula. Lembu Belgian Blue ini sudah pasti lebih sasa daripada anda. Lembu ini tidak pernah ke gim untuk mengangkat berat demi mengekalkan ototnya, sebaliknya ia berlaku kerana mutasi gen di dalam badannya. Teruskan membaca untuk mengetahui lebih lanjut tentang baka Belgian Blue.

Kewujudan Belgian Blue pertama kali didokumenkan pada tahun 1808 oleh pakar pemerhati ternakan, George Culley. Baka lembu ini adalah hasil daripada pembiakan silang (cross breeding) antara baka Charolais daripada Belgium dengan baka lembu Shorthorn daripada United Kingdom. Pembiakan silang ini menghasilkan lembu yang sangat besar dan berotot.

Belgian Blue turut dikenali sebagai Race de la Moyenne et Haute Belgique, Belgian Blue-White, Belgian White and Blue Pied, Belgian White Blue, Blue dan Blue Belgian. Lembu daripada baka ini mempunyai fizikal yang sangat kurang lemak, dan tubuh badannya dipenuhi dengan otot semata-mata. Terma yang digunakan untuk merujuk kepada perubahan fizikal lembu seperti ini adalah 'double muscling', atau otot berganda.

Lembu normal mempunyai bilangan serat otot yang normal, dan serat otot ini akan membesar bersama tumbesaran lembu (hypertrophy). Berbanding lembu biasa, Belgian Blue melalui proses double muscling, yakni jumlah serat otot yang semakin berganda (hyperplasia), di samping semakin membesar. Akibatnya, tubuh Belgian Blue menjadi sasa, dipenuhi otot padat.

Punca berlakunya double muscling adalah disebabkan mutasi semulajadi gen yang bertanggungjawab menghasilkan myostatin, iaitu sejenis protein yang mengawal tumbesaran otot. Mutasi ini mengganggu proses pemendapan lemak, akibatnya tubuh hos padat dengan otot. Menghidapi mutasi ini, Belgian Blue menghasilkan myostatin yang sedikit, jadi serat dan tisu ototnya lebih banyak berbanding lembu biasa. Lembu baka ini tidak dilahirkan berotot, namun ototnya semakin berkembang bermula daripada usia 4 hingga 6 minggu.

Pembiakan silang secara semulajadi menghasilkan baka Belgian Blue yang berotot. Namun, saiz Belgian Blue pada awalnya tidaklah sebesar seperti yang dilihat hari ini. Baka Belgian Blue moden telah dihasilkan pada tahun 1950an oleh Professor Hanset melalui persenyawaan tiruan, atau bahasa mudahnya, pengubahsuaian genetik secara terpilih. Mutasi dan campur tangan manusia dalam pembiakan lembu menghasilkan baka Belgian Blue gergasi.

Kerana saiznya yang terlalu besar dan tidak normal, Belgian Blue mempunyai banyak masalah kesihatan. Lembu betina yang bunting Belgian Blue kerap kali menghadapi masalah dystocia, iaitu masalah untuk melahirkan anak, kerana isu saluran kelahiran yang sempit. Ibu lembu selalunya terpaksa melalui Caesarean section (C-section iaitu pembedahan) untuk melahirkan anak.

Setelah dilahirkan, anaknya pula selalunya akan mempunyai banyak isu kecacatan, antaranya termasuklah lidah yang besar, menyebabkan mereka susah untuk mengunyah makanan. Anak lembu Belgian Blue juga berisiko tinggi untuk menghidapi masalah pernafasan (cardio-respiratory), masalah tulang dan sendi, dan beberapa penyakit lain. Ada di antara anak lembu yang mati awal disebabkan kecacatan kelahiran.

Jawapannya amat mudah. Belgian Blue mempunyai isi daging yang banyak, serta mempunyai kadar makanan kepada tumbesaran yang rendah, yakni makan sedikit, tumbesaran berganda (isi banyak). Jadi boleh dikatakan membela Belgian Blue sangat mudah dan menguntungkan berbanding lembu biasa. Penulis sendiri tidak pernah merasainya, namun begitu, penulis berpendapat bahawa rasa dan kelembutan daging Belgian Blue mungkin berbeza, sedikit keras kerana terlalu padat dengan otot.

Pada pendapat penulis, pembiakan silang secara semula jadi masih okay. Namun, pengubahsuaian genetik secara terpilih dilihat tidak bermoral dan kurang etikanya. Malah, hasilnya menyebabkan haiwan itu sendiri mengalami masalah kesihatan, termasuklah kecacatan. Dari segi kelansungan spesis, ia seharusnya berlaku secara semulajadi tanpa campur tangan manusia. Ketamakan dan tiada sifat keperimanusiaan dilihat punca mengapa manusia sanggup berbuat sedemikian terhadap haiwan.

Dari segi fizikal, lembu ini nampak sangat gagah! Rasa macam nak bela pula!